Dendam lama motif penganggur ditetak
Oleh KOSMO!

11 Ogos 2020, 2:36 pm
Oleh ROSLIZA MOHAMED
KOTA BHARU – Suspek yang menetak seorang penganggur sehingga parah dalam kejadian amuk di sebuah rumah di Wakaf Mek Zainab di semalam dipercayai bermotifkan dendam.
Ketua Polis Kelantan, Deputi Komisioner Shafein Mamat berkata, mangsa dan suspek dipercayai mengenali antara satu sama lain dan pernah berlaku perselisihan faham antara mereka.
Katanya, kejadian itu juga dipercayai berpunca daripada dendam lama antara kedua-dua mereka sebelum ini.
“Suspek dalam kes ini merupakan individu normal dan kita menafikan bahawa lelaki itu bukan orang kurang siuman namun, siasatan lanjut masih dilakukan.
“Kita juga masih mencari senjata dipercayai parang yang digunakan dalam kes berkenaan,” katanya selepas Majlis Serah Terima Tugas di Ibu Pejabat Polis Kontinjen (IPK) Kelantan di sini hari ini.

Sementara itu, Shafein berkata, suspek yang ditahan berusia dalam lingkungan 30-an direman bagi membantu siasatan mengikut Seksyen 326 Kanun Keseksaan.
Katanya, siasatan mendapati suspek mempunyai tiga kes rekod lampau berkaitan dadah namun, ujian saringan air kencing terhadapnya didapati negatif.
Akhbar Kosmo! hari ini melaporkan, seorang penganggur sempat melaungkan kalimah Allahuakbar beberapa kali semasa ditetak seorang pemuda dengan parang dalam kejadian amuk di sebuah rumah di Wakaf Mek Zainab di sini semalam.
Dalam kejadian pada pukul 4.30 petang itu, mangsa yang berusia 45 tahun terpaksa dikejarkan ke Hospital Raja Perempuan Zainab II dekat sini untuk mendapatkan rawatan. – K! ONLINE


LTTE masih kumpulan pengganas
Oleh MOHD RASDAN AHMAD

11 Ogos 2020, 3:05 pm
Oleh RASDAN AHMAD
KUALA LUMPUR – Kementerian Dalam Negeri masih menetap pendirian mereka dengan mengklasifikasikan kumpulan Harimau Pembebasan Tamil Eelam (LTTE) sebagai kumpulan pengganas oleh kerajaan Malaysia sejak 12 November 2014.
Timbalan Menterinya, Datuk Seri Dr. Ismail Mohamed Said berkata, kementerian mempunyai asas yang kukuh untuk mengekalkan penyenaraian LTTE sebagai kumpulan pengganas kerana ia masih mempunyai ideologi yang boleh menimbulkan ancaman terhadap ketenteraman awam, keselamatan rakyat dan negara ini.
“Mengikut Seksyen 66B (1) Akta Pencegahan Pengubahan Wang Haram, Pencegahan Pembiayaan dan Hasil Daripada Aktiviti Haram (AMLATFPUAA) 2001, Menteri Dalam Negeri berkuasa untuk menyenaraikan individu atau kumpulan yang terbabit dalam kegiatan keganasan sebagai Entiti Yang Ditentukan.
“Penyenaraian entiti berkenaan adalah berdasarkan maklumat perisikan dan keselamatan terkini yang diterima daripada pihak berkuasa seperti Polis Diraja Malaysia (PDRM) dan agensi kawal selia atau pengawasan berkaitan,” katanya dalam sesi soal jawab lisan di sidang Dewan Rakyat, hari ini.
Beliau berkata demikina ketika menjawab soalan Ahli Parlimen PH Selayang, William Leong Jee Keen (Selayang-PH) yang ingin tahu mengenai mengapa kerajaan tidak mengeluarkan LTTE dari senarai pertubuhan pengganas.

Jelas Ismail, pihak berkuasa bertanggungjawab mengambil tindakan mengikut saluran undang-undang bagi membendung sebarang bentuk penyebaran ideologi berkaitan kumpulan ini.
Malah Ismail berkata, banyak negara lain termasuk India, Kanada, Amerika Syarikat (AS) dan United Kingdom juga masih meletakkan LTTE dalam senarai kumpulan pengganas.
“Saya ingin menegaskan bahawa penyenaraian LTTE sebagai kumpulan pengganas adalah tertakluk kepada kuasa Menteri Dalam Negeri yang diperuntukkan oleh undang-undang.
“Setiap kumpulan pengganas perlu dikaji semula setiap enam bulan oleh Menteri Dalam Negeri, mengikut suatu perintah di bawah Seksyen 66B (9) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001,” katanya.-K! ONLINE


Amah Indonesia dihukum penjara lima tahun
Oleh MOHD YUNUS YAKKUB

11 Ogos 2020, 2:28 pm
KLANG – Seorang janda yang juga amah warga Indonesia dijatuhi hukuman penjara lima tahun selepas mengaku bersalah di Mahkamah Sesyen di sini hari ini atas pertuduhan mencederakan bayi majikannya berusia setahun, bulan lalu.
Eli Limayati, 21, diperintahkan menjalani hukuman tersebut daripada tarikh dia ditangkap pada 30 Julai lalu selain turut dikenakan bon kelakuan baik RM40,000 bersama seorang penjamin selama lima tahun.
Tertuduh juga dikehendaki menjalani khidmat masyarakat selama 180 jam dalam tempoh enam bulan.
Eli dalam prosiding tersebut membuat pengakuan bersalah selepas pertuduhan dibacakan dalam Bahasa Indonesia dialek Sunda di hadapan Hakim Datuk Ahmad Zamzani Mohd. Zain
Mengikut pertuduhan, tertuduh didakwa telah menyebabkan kecederaan fizikal iaitu melecur akibat air panas kepada seorang bayi perempuan berusia setahun pukul 6.30 petang pada 29 Julai lalu di Taman Klang Perdana, Kapar.
Justeru, dia didakwa mengikut Seksyen 31 (1) (a) Akta Kanak-Kanak 2001 yang boleh dihukum penjara sehingga 20 tahun, denda maksimum RM50,000 atau kedua-duanya, jika disabitkan kesalahan

Selain itu, sebagai tambahan dalam subseksyen (1) memerintahkan agar orang yang disabitkan kesalahan subseksyen itu menyempurnakan satu bon dengan penjamin untuk berkelakuan baik selama tempoh yang difikirkan patut oleh mahkamah dan khidmat masyarakat.
Terdahulu, Eli yang tidak diwakili peguam itu dalam keadaan menangis memohon hukuman dikurangkan susulan terpaksa menanggung seorang anak dan kedua ibu bapanya di Indonesia selepas bercerai dengan suaminya.
“Saya betul-betul tidak sengaja kerana bayi ketika itu meronta-ronta dan menangis sehingga terlepas daripada dukungan dan terjatuh ke dalam baldi berisi air panas.
“Di samping itu, saya memohon maaf sebanyaknya dan menyesali perbuatan tersebut,” katanya.
Bagaimanapun Timbalan Pendakwa Raya Nor Suhaili Abu Bakar menegaskan sepatutnya tertuduh menjaga bayi itu sebaiknya kerana mangsa baharu berusia setahun empat bulan dan tidak berupaya menjaga diri sendiri.
“Tertuduh bukan seorang diri ketika itu dan boleh menyuruh majikannya memegang bayi tersebut terlebih dahulu dan bukan sebaliknya.
“Ini merupakan kesalahan serius sehingga menyebabkan melecur serta pengajaran kepada masyarakat supaya tidak melakukan kesalahan sama,” katanya.
Kosmo! sebelum ini melaporkan seorang bayi perempuan berusia setahun melecur pada badan dipercayai didera pembantu rumah dalam kejadian di bilik air sebuah kilang papan di Taman Klang Perdana, Kapar.
Dalam kejadian pukul 6.30 petang itu, mangsa melecur pada belakang badan,punggung dan kedua-dua kakinya akibat terkena air panas selepas dimandikan oleh Eli.-K! ONLINE


Pelitup muka akan dijual RM1
Oleh MOHD RASDAN AHMAD

11 Ogos 2020, 3:17 pm
KUALA LUMPUR- Harga pelitup muka bakal dijual pada harga RM1 sekeping di peringkat runcit manakala 95 sen di peringkat pemborong.
Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi berkata, ia adalah sebahagian daripada pendekatan untuk membantu rakyat, khususnya ibu bapa yang perlu membekalkan pelitup muka untuk anak-anak mereka ke sekolah.
“Kita bersedia untuk turunkan lagi kepada paras harga yang lebih rendah pada masa akan datang,” katanya pada sesi jawab lisan di Dewan Rakyat, hari ini.
Namun begitu, beliau tidak menyatakan bilakah harga baharu pelitup muka itu akan berkuat kuasa.
Alexander dijadual mengadakan sidang media Khamis ini di Dewan Rakyat dan mungkin mengumumkan tarikh kuat kuasa harga baru berkenaan.
Terdahulu, kerajaan telah mewajibkan pemakaian pelitup muka di tempat awam yang sesak dan pengangkutan awam mulai 1 Ogos lalu manakala harga siling diturunkan kepada RM1.50 mulai 15 Ogos ini.

Menjawab soalan tambahan Chong Chieng Jen (Stampin-PH) mengenai pertimbangan kerajaan menurunkan lagi harga pelitup muka kerana didakwa segelintir peniaga menjualnya secara lebih murah di pasaran ketika ini, Alexander berkata setiap pertimbangan dibuat dengan mengambil kira beberapa faktor.
Katanya, ia antara lain merangkumi keselamatan pengguna dan keberkesanan pelitup muka tiga lapis dalam mencegah penularan COVID-19 yang didapati merebak menerusi titisan air.
“Kita bukan sekadar nak jadi popular dengan umum harga rendah atau lebih murah, tetapi nak selamatkan pengguna, justeru apa yang bagus untuk politik, tidak semestinya berkesan dalam menjaga keselamatan pengguna.
“Langkah berterusan akan dibuat supaya penurunan harga ini tidak akan berhenti di sini saja, sebaliknya saya beri jaminan ia bakal turun lagi,” katanya.-K! ONLINE


Bagai dilanda tsunami
Oleh KOSMO!

11 Ogos 2020, 1:17 pm
Kanak-kanak sekolah keluar dari dewan selepas kejadian ribut yang mengalami kerosakan teruk susulan hujan lebat di Sekolah Jenis Kebangsaan Cina Malim.

Oleh RIZANIZAM ABDUL HAMID
MELAKA – Bangunan Sekolah Rendah Jenis Kebangsaan (SJK) Cina Malim di sini hari ini rosak dalam kejadian ribut dan hujan lebat tengah hari tadi.
Tinjauan Kosmo! di sekolah berkenaan mendapati para guru dan pentadbir sekolah sibuk menguruskan ratusan kanak-kanak yang di tempatkan di dalam sebuah dewan sebelum dibenarkan pulang.
Suasana di kawasan sekolah bagai dilanda tsunami dengan sisa binaan seperti kayu, bumbung zink dan kapas penebat bunyi berselerakan.
Pihak berkuasa iaitu polis, bomba, tentera, Jabatan Pertahanan Awam (JPA) dan badan bukan kerajaan (NGO) turut membantu mengawal dan menjaga keselamatan murid-murid.
Waris an penjaga berada di luar pegaar sekolah sementara menunggu petugas memanggil murid mengikut giliran sebelum dibenarkan pulang.-K! ONLINE


TH lantik Ketua Pegawai Modal Insan baharu
Oleh NUR HUDA MUSA

11 Ogos 2020, 2:56 pm
KUALA LUMPUR – Lembaga Tabung Haji (TH) mengumumkan pelantikan Rina Sarif sebagai Ketua Pegawai Modal Insan yang baharu berkuat kuasa pada 3 Ogos 2020.
Pengarah Urusan Kumpulan dan Ketua Pegawai Eksekutif TH, Datuk Nik Mohd. Hasyudeen Yusoff berkata, pelantikan itu adalah salah satu usaha pengukuhan TH.
Menurutnya, langkah itu adalah usaha TH dalam meletakkan barisan kepimpinan profesional ke arah menjadi institusi yang dihormati atas pencapaian dan tabir urus yang baik.
“Rina sebelum ini merupakan Pengurus Besar Sumber Manusia di Tenaga Nasional Berhad (TNB) dan mempunyai pengalaman dalam pentadbiran transformasi modal insan.
“Pengalaman dan pencapaian beliau pernah mendapat pengiktirafan di peringkat global dan dianugerahkan ‘Top 101 Most Influential Global HR Leader 2019’ daripada World HRD Congress,” katanya dalam satu kenyataan di sini hari ini.
Beliau juga merupakan ahli Majlis Penasihat Industri Universiti Utara Malaysia dan Panel Penasihat Human Resources Online. -K! ONLINE


Proses tuntutan nafkah mungkin ambil masa
Oleh NUZULSHAM SHAMSUDDIN

11 Ogos 2020, 3:14 pm
PETALING JAYA – Proses tuntutan nafkah anak antara Imam Muda Syed Faris dan bekas isterinya Nur Hidayu Rosly mungkin akan mengambil sedikit masa apabila pasangan itu belum mencapai kata sepakat yang dibuat di Pejabat Sulh di Mahkamah Syariah di sini sebentar tadi.
Syed Faris atau nama sebenarnya Syed Mohd. Faris Syed Roslan,34, ketika ditemui selepas prosiding berkata, proses sulh yang berlangsung pada hari ini terlalu drastik menyebabkan mereka perlu mengambil masa bagi perbincangan seterusnya.
“Setakat ini masih dalam perbincangan antara saya dan isteri… saya harap semua doakan supaya rancangan dan masa depan anak-anak lebih terjamin. Hari ini prosiding memang tentang anak-anak sahaja,” katanya yang enggan mendedahkan secara terperinci mengenai perbincangan itu.
Sementara itu, Nur Hidayu, 33, ketika ditemui berkata setakat ini segala tuntutan yang dibuat masih dalam perbincangan dan proses mahkamah.
Katanya, perbincangan yang dilakukan itu adalah perlu, memandangkan banyak faktor yang perlu diambil kira antaranya pendapatan bekas suami dan sebagainya.
“Kedua-dua pihak perlu ada ‘homework’ dan setakat ini kes belum lagi dibawa ke bicara. Jika boleh kami mahu selesaikan perkara ini (tuntutan) di luar mahkamah,” katanya.

Ujar Nur Hidayu dia juga berpuas hati dengan kerjasama yang diberikan bekas suaminya itu sepanjang prosiding perbincangan tersebut.
Dalam prosiding sulh selama dua jam, kedua-dua pihak tidak diwakili peguam syarie dan tarikh sebutan seterusnya pada 24 Ogos ini.
Kisah Nur Hidayu menjadi sensasi dan perhatian warganet apabila dia membuat pendedahan diceraikan finalis program Imam Muda musim kedua pada 2014 itu selepas berkahwin kali kedua secara rahsia.
Sebelum ini Nur Hidayu diceraikan dengan taIak satu di Mahkamah Rendah Syariah di sini iaitu dua hari selepas menyambut ulang tahun ke-13 perkahwinan mereka.
Sepanjang 13 tahun berkahwin, pasangan itu dikurniakan lima cahaya mata iaitu Sharifah Aisyah, 12, Syed Husayn, 10, Sharifah Fatimah, 5, Syed Muawiyyah, 3, dan Sharifah Safiyyah yang berusia lapan bulan.
Sepanjang perkahwinan itu juga, Nur Hidayu pernah mengalami keguguran sebanyak empat kali.
Hidayu bertindak mendedahkan perbuatan Syed Faris yang menceraikannya dan berkahwin untuk kali kedua secara senyap di Songkla, Thailand pada tanggal 18 Mac 2020.-K! ONLINE


Baik pulih kereta api terus dari Tumpat ke Gemas dijangka siap 2021
Oleh MOHD RASDAN AHMAD

11 Ogos 2020, 2:52 pm
KUALA LUMPUR – Operasi pembaikan bagi perkhidmatan kereta api secara terus dari Tumpat ke Gemas mengalami kelewatan berpunca daripada beberapa faktor dan dijangka siap pada pertengahan 2021.
Menteri Pengangkutan, Datuk Seri Dr. Wee Ka Siong berkata, proses pembaikan selepas landasan kereta api yang rosak rosak akibat dilanda banjir besar pada penghujung 2014 lalu sepatutnya mengambil masa antara 24 hingga 36 bulan untuk disiapkan.
“Walau bagaimanapun, beberapa cabaran, termasuk faktor cuaca, operasi semasa dan tempias Perintah Kawalan Pergerakan (PKP) berikutan Covid-19 menyaksikan kerja pembaikan landasan kereta api tersebut sedikit tergendala.
“Masa untuk menjalankan kerja-kerja pula seterusnya dihadkan hanya empat jam. Berhubung isu tiga kontraktor yang mengendalikan kerja ini, ada yang cekap, ada yang lambat 25 peratus. Kita sudah ambil tindakan, kita akan saman sekiranya mereka tidak menepati syarat, namun kita tekankan supaya siap pada pertengahan 2021,” katanya pada Waktu Pertanyaan Menteri dalam sidang Dewan Rakyat, hari ini.
Beliau berkata demikian ketika menjawab soalan tambahan Ahmad Fadhli Shaari (Pasir Mas-Pas) yang ingin tahu mengenai punca kelewatan pembaikan khidmat kereta api secara terus dari Tumpat ke Gemas, yang sebelum ini sepatutnya dijangka siap tahun lalu.
Beliau menambah, kerajaan memang memberi keutamaan kepada kerja-kerja menaik taraf serta membaik pulih kerosakan yang dialami oleh rangkaian kereta api bagi jajaran Gemas–Tumpat termasuk kerosakan akibat bencana banjir pada penghujung tahun 2014.

Ka Siong berkata banjir yang melanda sektor Pantai Timur pada 22 Disember 2014 telah mengakibatkan kerosakan teruk pada infrastruktur landasan, peralatan persemboyanan dan juga jentera penyelenggara landasan yang telah ditenggelami air.
Katanya, antara kerosakan infrastruktur landasan yang dialami adalah tanah runtuh, landasan terhakis dan ditenggelami air serta jambatan keretapi yang telah dihanyutkan air.
“Banyak kerosakan yang berlaku terhadap bangunan pejabat, stesen dan kuarters terutamanya di kawasan Manik Urai, Dabong, Kemubu, Kuala Krai dan Chegar Perah. Berikutan itu, kerajaan telah memperuntukan dana berjumlah RM874.7 juta bagi membaikpulih infrastruktur landasan dan stokereta di sektor Pantai Timur.
“Peruntukan ini terdiri daripada dana berjumlah RM778.0 juta bagi projek membaikpulih infrastruktur landasan bagi sektor Gemas ke Tumpat dan RM96.7 juta bagi program pemulihan stesen dan lain-lain infrastruktur keretapi yang terjejas akibat musibah banjir besar yang telah melanda negeri di Pantai Timur,” katanya.-K! ONLINE


Punca kejadian tembak diri 2 anggota PGA masih belum dikenal pasti
Oleh MUHAMAD TARMIZE MOHD NOR

11 Ogos 2020, 3:02 pm
TAPAH – Siasatan terhadap dua anggota Pasukan Gerakan Am (PGA) yang dipercayai tertembak diri sendiri dalam dua kejadian berasingan di Lumut dan Bedong pada masih berjalan.
Timbalan Pengarah Keselamatan Dalam Negeri dan Ketenteraman Awam (KDNKA) PGA, Datuk Mastor Mohd Ariff berkata, pihaknya masih belum mengenal pasti punca sebenar kedua-dua kejadian tersebut berlaku.
“Kes berkenaan masih dalam siasatan Jabatan Siasatan Jenayah negeri masing-masing dan punca sebenar kejadian masih belum dapat dikenal pasti.
“Kejadian tersebut tidak sepatutnya berlaku kerana dalam siasatan kita, tiada isu yang boleh menyebabkan anggota bertindak sedemikian,” katanya pada sidang akhbar ketika Lawatan Kerjanya ke Batalion 3 PGA Bidor di sini hari ini.
Tambah Mastor, kedua-dua anggota berkenaan boleh merujuk kepada Jabatan Integriti Dan Pematuhan Standard (JIPS) jika terdapat sebarang isu yang menimpa mereka.
“Pihak JIPS ini akan memberikan kaunseling serta nasihat dan bimbingan sewajarnya kepada mereka,” katanya.

Dalam kejadian 19 Julai lalu, seorang anggota PGA ditemui mati di berek Balai Polis Pantai Remis, Lumut akibat tembakan senjata M4 di bahagian kepala kira-kira pukul 9.25 malam.
Koperal berkenaan bertugas di Batalion 18 Senoi Praaq, Pengkalan Hulu dan terbabit dengan bantuan Op Benteng Covid-19 di daerah Manjung.
Dalam kejadian pada Jumaat lalu pula, seorang anggota Pasukan Gerakan Am (PGA) mati dipercayai tertembak diri sendiri dalam kejadian di Markas Latihan Luar PGA di Tupah, Bedong, Kedah.
Mangsa berusia lingkungan 30-an dan berpangkat lans koperal itu ditemui dengan kesan tembakan pada kepala dengan senjata api jenis M-16 kira-kira pukul 4.30 pagi.-K! ONLINE


PDRM rampas rokok seludup bernilai RM6.1 juta
12 Ogos 2020, 10:09 pm
KUALA LUMPUR – Polis Diraja Malaysia (PDRM) berjaya menahan enam individu warga tempatan sekali gus melumpuhkan satu sindiket pengedaran rokok seludup dalam dua serbuan berasingan di sekitar Johor dan Negeri Sembilan, Selasa lalu.
Pengarah Jabatan Keselamatan Dalam Negeri Dan Ketenteraman Awam (JKDNKA), Datuk Seri Acryl Sani Abdullah Sani, berkata, pihaknya turut berjaya merampas sebanyak 8.1 juta batang rokok tiruan pelbagai jenama dianggarkan bernilai RM6.1 juta.
“Serbuan dilakukan di Masai, Johor dan Kilometer 271.5 kawasan Rehat Dan Rawat (R&R) Seremban oleh anggota dan pegawai dari Cawangan Perisikan Dan Siasatan Khas, Pasukan Gerakan Khas (PGK) JKDNKA, susulan maklumat yang disalurkan oleh orang awam.
“Pada serbuan pertama, seramai lima lelaki warga tempatan telah ditahan dan polis turut merampas sebanyak 4,100,000 batang rokok seludup pelbagai jenama bernilai kira-kira RM3 juta ringgit termasuk dua buah lori,” katanya dalam satu kenyataan hari ini.
Menurut Acryl Sani, susulan kejayaan serbuan pertama pihak polis kemudiannya telah dibawa ke lokasi kedua dan telah berjaya menahan sebuah lori tujuh tan yang dipandu seorang lagi lelaki warga tempatan berusia 40 tahun.
“Pemeriksaan yang dilakukan telah menemui sebanyak 4,050,000 batang rokok seludup pelbagai jenama dianggarkan bernilai RM3 juta.

“Semakan mendapati salah seorang daripada suspek yang ditahan memiliki rekod jenayah lampau dan lima suspek serbuan pertama kini ditahan reman sehingga 15 Ogos depan manakala seorang lagi suspek direman sehingga 14 Ogos ini,” jelasnya.
Mengulas lanjut, Acryl Sani berkata, jumlah keseluruhan rampasan dalam dua serbuan terbabit dianggarkan bernilai RM6,332,500
“Semua suspek ditahan di bawah Seksyen 117 Kanun Prosedur Jenayah untuk siasatan lanjut dan kes diklasifikasikan di bawah Seksyen 135(1)(e) Akta Kastam 1967,” tegas beliau. – K! ONLINE


Covid-19 serang kem Barcelona
Oleh KOSMO!

12 Ogos 2020, 9:47 pm
LISBON – Pasukan Barcelona mengesahkan salah seorang pemain remaja mereka telah dijangkiti wabak Covid-19 dan pemain tersebut tidak dibawa menyertai pasukan utama untuk aksi suku akhir Liga Juara-Juara Eropah menentang Bayern Munich awal pagi esok.
“Selepas ujian dilakukan ke atas sembilan pemain muda kami, salah seorang daripada mereka sah dijangkiti wabak Covid-19.
“Beliau tidak mempunyai sebarang simptom tetapi telah diarahkan untuk menjalani kuarantin di rumah.
“Pemain terbabit juga tidak mempunyai sebarang sentuhan bersama skuad senior yang kini berada di Portugal untuk mengharungi aksi Liga Juara-Juara Eropah” kata kelab The Catalan yang enggan mendedahkan nama pemain tersebut.
Sementara itu, kapten Barcelona, Lionel Messi mendapat tonik terbaik untuk mengharungi saingan suku akhir Liga Juara-Juara Eropah selepas dibekalkan tilam istimewa bernilai £900 (RM4,919) yang dipercayai boleh mengelakkan dirinya terkena jangkitan pandemik Covid-19.
Tilam keluaran Tec Moon yang diberi nama Viruclean itu mempunyai kebolehan untuk membunuh hampir 99 peratus virus dan bakteria. – AGENSI


Hazani dilantik Pesuruhjaya Polis Sabah baharu
Oleh KOSMO!

12 Ogos 2020, 10:54 pm
Oleh Ivan Amirul
KOTA KINABALU – Komander Kawasan Keselamatan Khas Pantai Timur Sabah (ESSCOM), Datuk Hazani Ghazali dilantik menjadi Pesuruhjaya Polis Sabah baharu.
Beliau mengambil alih jawatan terbabit daripada Datuk Zaini Jass yang bakal berpindah ke Bahagian Pentadbiran, Jabatan Pengurusan Bukit Aman.
Pertukaran berkenaan difahamkan akan berkuat kuasa pada 14 September depan.
Sementara itu, Komander Briged Sabah, Pasukan Gerakan Am, Datuk Ahmad Fuad Othman bakal dilantik menggantikan Datuk Hazani sebagai Komander ESSCOM baharu. – K! ONLINE


Pasangan suami isteri ditahan ingkar kuarantin
Oleh KOSMO!

12 Ogos 2020, 9:26 pm
Oleh NUR NAZLINA NADZARI
KANGAR – Sepasang suami isteri dari Sanglang dekat sini ditahan kerana mencuri keluar dari kawasan Perintah Kawalan Pergerakan Diperketatkan (PKPD) Secara Pentadbiran (Temco) menggunakan lorong tikus.
Pasangan berusia 54 dan 65 tahun itu ditahan di sekatan jalan raya (SJR) Jalan Simpang Empat-Kuala Sanglang pada pukul 3.30 petang.
Mereka ditahan ketika mahu memasuki semula kawasan kuarantin untuk pulang ke rumah.
Pemeriksaan ke atas wanita tersebut mendapati dia memakai gelang merah jambu manakala suaminya pula mengaku telah menanggalkan gelang tersebut dengan alasan mengalami alahan pada kulit.
Dua individu itu yang menaiki motosikal memberi alasan keluar dari kawasan PKPD untuk membeli barang.

Ketua Polis Daerah Kangar, Superintendan Wari Kiew berkata, kes tersebut disiasat di bawah Seksyen 270 Kanun Keseksaan  dan Seksyen 22(b)  Akta Pencegahan dan Pengawalan Penyakit Berjangkit 1988.
“Pasangan ini ditahan kerana keluar dari rumah mereka di Kampung Kuala Sanglang tanpa sebab yang munasabah semasa arahan kuarantin dilaksanakan,” katanya di sini hari ini.
Kata beliau, tiada kompaun dikeluarkan  dan pasangan suami isteri terbabit diberikan jaminan polis. – K! ONLINE


Suspek cuba rempuh polis ditahan
Oleh EDDY AQMAL MOHAMED HAMIDI

12 Ogos 2020, 10:45 pm
KUALA LUMPUR – Beberapa das tembakan terpaksa dilepaskan pihak polis dalam usaha menghentikan sebuah kereta yang cuba melarikan diri selepas ditahan dalam satu kejadian di Jalan Sentul di sini hari ini.
Ketua Polis Kuala Lumpur, Datuk Seri Mazlan Lazim berkata, kejadian berlaku kira-kira pukul 3.25 petang sewaktu anggota dari Jabatan Siasatan Jenayah Narkotik Polis Kuala Lumpur menahan sebuah kereta jenis Proton Saga BLM berwarna perak susulan maklumat aktiviti pengedaran dadah yang diperolehi.
“Sebaik anggota memperkenalkan diri dan meminta pemandu tersebut untuk keluar dari kereta, suspek secara tiba-tiba bertindak agresif mengundurkan kereta sebanyak tiga kali sehingga melanggar kereta pasukan polis termasuk cuba melanggar anggota bertugas.
“Beberapa das tembakan telah dilepaskan ke arah tayar hadapan dan belakang kereta suspek demi mempertahankan diri serta untuk menghentikan kenderaan tersebut supaya tidak membahayakan orang awam,” katanya dalam satu kenyataan hari ini.
Menurut Mazlan, suspek kemudiannya cuba memanjat bahagian tebing jalan sebelum menghentikan kereta dipandunya selepas anggota polis melepaskan tembakan pada tayar hadapan sebelah kiri kereta tersebut.
“Suspek merupakan lelaki tempatan berusia 38 tahun yang bekerja sebagai pembantu kedai runcit dan pemeriksaan telah menemui dadah jenis heroin seberat 450 gram serta dadah jenis syabu seberat 151 gram di bawah kerusi penumpang hadapan kereta suspek.

“Semakan mendapati suspek mempunyai lima rekod jenayah lampau berkaitan dadah selain turut positif dadah jenis methamphetamine, amphetamine dan thc,” katanya.
Jelas beliau, kes disiasat di bawah Seksyen 39B Akta Dadah Berbahaya 1952 serta Seksyen 15(1)(a) Akta Dadah Berbahaya 1952 dan permohonan reman ke atas suspek akan dibuat esok.
“Orang ramai yang mempunyai sebarang maklumat berhubung kejadian boleh menyalurkannya dengan cara menghubungi Hotline Polis Kuala Lumpur di talian 03 2115 9999 atau mana–mana balai polis berdekatan. K! ONLINE


Pasaran rokok seludup jejas ekonomi
Oleh KOSMO!

12 Ogos 2020, 9:33 pm
Situasi buruk pasaran rokok seludup Malaysia telah menjejaskan agenda sosio-ekonomi negara dan memburukkan hubungannya dengan negara lain di rantau ini.
Pengarah Urusan Advokasi Jenama Runcit dan Dagangan Malaysia (RTBA Malaysia), Fazli Nordin berkata, rakyat negara ini sekali lagi telah menjadi tajuk berita antarabangsa yang mendedahkan perlakuan salah mereka.
“Saiz pasaran rokok seludup yang begitu besar kini telah membiayai dan memudah eko sistem multi nasional menjadi semakin canggih dan ia dikendalikan oleh penjenayah.
“Ini mengakibatkan masalah rokok seludup ini melimpah ke negara lain menyebabkan gangguan kepada ekonomi dan memburukkan masalah sosial yang dikaitkan dengan pasaran gelap,” katanya dalam kenyataan yang dikeluarkan dalam satu kenyataan yang dkkeluarkan di sini baru-baru ini.
Fazli menjelaskan, Malaysia kini memiliki kadar penembusan rokok seludup tertinggi di dunia iaitu 62 peratus daripada pasaran, yang mana  lebih daripada 12 bilion batang rokok dijual setiap tahun.
Tambah beliau, pandemik Covid-19 telah merosakkan ekonomi dunia dan perniagaan serta kehidupan terjejas dan kini berada di tahap genting dan kritikal.

“Sehubungan itu, kerajaan Malaysia perlu meningkatkan usaha membanteras pasaran gelap rokok seberapa pantas dan menyeluruh,’’ ujar beliau.
Baru-baru ini, tajuk berita antarabangsa  telah mendedahkan perkhidmatan Kastam New Zealand mendakwa  seorang rakyat Malaysia di mahkamah atas tuduhan cuba menyeludup 2.2 juta batang rokok bernilai NZ$2.72 juta (RM7.7juta). Ia adalah rampasan rokok seludup terbesar di dalam satu penghantaran oleh pihak berkuasa New Zealand.
Pada bulan Julai, kira-kira PHP700,000 (RM60,000) nilai harga rokok Malaysia yang diseludup ditemukan terbiar di Malabang, Filipina selepas pihak berkuasa cuba memintas penghantarannya.
Pada  Mac lalu pula, pelajar Malaysia berusia 22 tahun didakwa di mahkamah atas tuduhan menyeludup rokok oleh Pihak Berkuasa Sempadan Australia di Perth selepas dia didapati memiliki 30 karton rokok bernilai A$5,600 (RM15,520) yang disorok di dalam tunjang kabel data palsu.
Melihat kepada permasalahan yang semakin serius kini, RTBA telah mencadangkan beberapa penyelesaian di dalam laporannya yang bertajuk Illicit Tobacco in the Asia-Pacific Region: Causes and Solutions yang diterbitkan pada April 2020.
Laporan berkenaan menyarankan pembentukan pasukan petugas khas pelbagai agensi daripada pelbagai negara bagi menangani masalah ini daripada perspektif Kerajaan kepada Kerajaan.
Ia juga menyarankan untuk menghapuskan keuntungan penjenayah yang menyeludup rokok pasaran gelap ini menerusi pembaharuan cukai.
“Menutup jurang harga antara rokok sah dengan rokok seludup atau tidak sah boleh menjadi langkah berkesan dan pragmatik bagi menghentikan merebaknya pasaran rokok gelap ke seluruh rantau ini,’’ jelas beliau.


PRG, Maybank Islamic tawar pembiayaan HouzKEY
Oleh KOSMO!

12 Ogos 2020, 9:39 pm
KUALA LUMPUR – PRG Holdings Bhd. (PRG) mengumumkan kerjasama dengan Maybank Islamic untuk menawarkan pembiayaan HouzKEY bagi pembelian kediaman di Embayu @ Damansara West.
Menerusi kerjasama tersebut, bakal pembeli Embayu hanya perlu membayar deposit selama tiga bulan yang boleh dikembalikan tanpa sebarang bayaran lain sehingga hartanah tersebut siap dibina.
Pembiayaan 100 peratus yang disediakan juga membolehkan pembeli rumah kali pertama atau kali kedua memiliki kediaman yang diingini tanpa perlu risau akan kos permulaan yang tinggi.
Pengarah Urusan Harta Tanah Maybank, Sally Lye berkata, HouzKEY diperkenalkan sebagai penyelesaian pinjaman perumahan untuk membantu mengurangkan beban pembeli dengan menyediakan pembiayaan 100 peratus dan bayaran bulanan lebih rendah pada peringkat permulaan.
“Kami percaya kerjasama dengan PRG ini akan membantu ramai rakyat Malaysia memiliki rumah idaman mereka,” katanya dalam kenyataan akhbar yang dikeluarkan secara bersama di sini semalam.
Sementara itu, Pengarah Urusan Hartanah dan Pembinaan PRG, Datuk Alex Wee Cheng Kwan menjelaskan, pembinaan kediaman mampu milik dengan kemasan berkualiti adalah hala tuju syarikatnya menuju ke hadapan.
“Kami sedar keperluan pelanggan yang menginginkan lebih fleksibiliti serta aliran tunai yang efisien dan kerjasama ini menawarkan penyelesaian kewangan inventif bagi membantu pencari rumah mengatasi masalah mereka dan beroleh peluang untuk menjadi pemilik Embayu,” katanya.
Embayu @ Damansara West, terletak bersebelahan perbandaran Kota Damansara dan Ara Damansara merupakan kondominium bertemakan resort yang dibangunkan di kawasan seluas 2.6 hektar, terdiri daripada 650 unit kediaman pada harga bermula RM450,000.


Goodday Milk, Waze bantu pelanggan membeli-belah
Oleh KOSMO!

12 Ogos 2020, 9:25 pm
KUALA LUMPUR – Jenama susu popular, Goodday Milk telah bekerjasama dengan aplikasi navigasi Waze untuk membantu pengguna mencari pusat beli-pelah dan pasar raya yang kurang sesak bagi membantu pematuhan sistem operasi standard dan penjarakan fizikal.
Naib Presiden Kanan Pemasaran dan Perniagaan Alternatif Etika, Santharuban T. Sundaram berkata, apabila pemandu mencari lokasi spesifik menerusi aplikasi menggunakan kata kunci seperti barangan dapur atau pasar raya, Waze akan mencadangkan premis dengan kadar trafik yang rendah.
Selain itu, apabila pemandu menggunakan laluan berhampiran dengan premis runcit yang kurang sesak, Waze akan mencadangkan kepada pemandu untuk mengunjungi premis berkenaan menggunakan pin logo Goodday Milk.
Menurutnya, kemudahan ini akan membantu pengguna menjaga keselamatan diri selain memberi keyakinan untuk melaksanakan aktiviti membeli barang keperluan termasuk sayur-sayuran, buah-buahan dan susu.
“Pihaknya ingin menyediakan pelanggan alat untuk memudahkan aktiviti seharian mereka dan kerjasama dengan Waze adalah tepat pada masanya dalam keadaan sekarang.
“Kita semua sedang belajar untuk beradaptasi dengan normal baharu dan hal ini memberikan cabaran tersendiri, bagaimanapun langkah pencegahan seperti ini adalah penting untuk mengerangkan risiko pendedahan kepada wabak,” katanya dalam kenyataan yang dikeluarkan di sini semalam.
Sementara itu, Pengurus Negara Waze Malaysia, Kelvin Sim menjelaskan, sebagai operator bagi komuniti pemandu terbesar di dunia, pihaknya mampu menampilkan pandangan yang unik serta berharga untuk pengguna dan juga jenama.
Kami berbangga untuk bekerjasama dengan Goodday Milk bagi memberikan pengalaman membeli-belah yang lebih menyenangkan kepada pemandu dan pemanduan yang paling selancar mungkin untuk mereka mengharungi perjalanan seharian,” katanya.


Bintang Bollywood, Sanjay Dutt hidap kanser
Oleh KOSMO!

12 Ogos 2020, 9:40 pm
MUMBAI – Bintang Bollywood yang hidupnya penuh warna dan tragis, Sanjay Dutt disahkan menghidap kanser paru-paru, lapor media India hari ini.
Aktor filem Hindi bergelar Deadly Dutt itu pernah menjalani hukuman penjara kerana memiliki senjata api dibekalkan oleh gengster yang bertanggungjawab  melakukan pengeboman di Mumbai pada tahun 1993. Selain itu,  Sanjay juga bergelut dengan masalah ketagihan dadah.
Hari ini, aktor veteran tersebut mengeluarkan kenyataan di media sosial  bahawa dia mengambil cuti pendek untuk menjalani rawatan perubatan.
Laporan akhbar kemudian memetik kenyataan Twitter oleh wartawan perfileman yang dihormati,  Komal Nahta sebagai menyatakan, aktor berumur 61 tahun itu menghidap barah paru-paru dan akan pergi ke Amerika Syarikat (AS) untuk proses rawatan.
Sanjay melonjak popular pada pertengahan tahun 1980-an menerusi beberapa filem aksi yang menyaksikan dia melakukan sendiri adegan lagak ngeri.
Bagaimanapun, bintang filem itu turut bergelut dengan penyalahgunaan dadah termasuk heroin dan kokain yang dikatakan berpunca daripada kesedihan akibat kehilangan ibunya, Nargis Dutt akibat barah.

Selepas beberapa lama menyendiri, Sanjay kembali membintangi sejumlah filem pada akhir 1980-an dan awal tahun 1990-an termasuk Jeete Hain Shaan Se, Saajan dan Khal Nayak.
Kehidupannya bertukar dramatik apabila dia ditangkap di Mumbai susulan serangan bom di bandar raya itu pada Mac 1993 yang meragut 257 nyawa.
Sanjay akhirnya didapati bersalah dalam tahun 2006 kerana menyimpan senjata api  dibekalkan oleh ketua-ketua mafia yang mendalangi siri letupan tersebut.
Dia pada asalnya dijatuhi hukuman penjara enam tahun dan berada selama lapan bulan di penjara sebelum dibebaskan dengan ikat jamin pada 2007 sementara menunggu rayuan.
Dalam tahun 2013 pula,  keputusan bersalah terhadap Sanjay  dikekalkan tetapi hukuman penjara dikurangkan kepada lima tahun. Sanjay dihantar semula ke penjara sebelum dibebaskan pada awal 2016.
Sanjay juga berkahwin sebanyak tiga  kali. Isteri pertamanya, Richa menghidap ketumbuhan dalam otak pada 1987 dan meninggal dunia dalam tahun 1996. – AFP


Terbitan Sukuk Wakalah TNB terlebih langganan
Oleh KOSMO!

12 Ogos 2020, 9:18 pm
KUALA LUMPUR – Terbitan pertama nota kewangan jangka sederhana Islam Tenaga Nasional Bhd. (TNB) yang bernilai RM3 bilion di bawah Program Sukuk Wakalah dengan nilai nominal sehingga RM10 bilion telah mendapat sambutan memberangsangkan daripada pelabur dalam dan luar negara.
TNB dalam kenyataan yang dikeluarkan di sini berkata, tawaran tersebut berjaya ditetapkan pada 29 Julai 2020 selepas proses rundingan selama sehari dan ia telah berjaya menarik minat pelbagai pelabur dalam pasaran modal, meskipun dalam keadaan pasaran global yang mencabar dan kesan daripada wabak Covid-19.
Terbitan Sukuk ini terlebih langganan hampir empat kali dengan permintaan pada jumlah keseluruhan langganan RM7.82 bilion diterima pada kemuncak proses rundingan daripada lebih 41 akaun melibatkan pengurus dana, firma insurans hayat, dana persaraan, bank dan syarikat korporat.
Disebabkan strategi rundingan yang cemerlang dan permintaan kukuh yang diterima ketika rundingan, tawaran telah ditingkatkan kepada RM3 bilion.
Mengulas mengenai pencapaian tersebut, Presiden dan Ketua Pegawai Eksekutif TNB, Datuk Seri Amir Hamzah Azizan berkata, pihaknya berpuas hati terhadap sambutan daripada pelabur terhadap transaksi tersebut dan harga yang ditetapkan bagi ketiga-tiga bahagian (tranches) Sukuk kebanyakannya berada dalam lingkungan harga dagangan pasaran sekunder bagi sukuk TNB yang lain.
“Dalam tranche tertentu, ia adalah jauh lebih baik daripada kadar pasaran sukuk TNB sedia ada. Permintaan yang tinggi daripada pelabur adalah petanda jelas keyakinan pasaran modal terhadap TNB dan kelestarian jangka panjang perniagaan TNB.“ katanya.
Sehingga kini, tawaran tersebut adalah terbitan AAA korporat terbesar dalam tempoh Perintah Kawalan Pergerakan Pemulihan (PKPP) yang dikuatkuasakan bagi menghadapi pandemik Covid-19.
Ia adalah terbitan yang mempunyai tempoh matang terpanjang (20 tahun) yang diterbitkan oleh syarikat korporat tahun ini, seterusnya mencerminkan permintaan tinggi pelabur untuk penawaran kredit yang berkualiti tinggi seperti TNB.
Program Sukuk Wakalah telah diberi penarafan AAA oleh RAM Rating Services Bhd.


Mekanik dituduh memandu dalam keadaan mabuk sehingga akibatkan kematian
Oleh KOSMO!

12 Ogos 2020, 6:39 pm
Oleh NUR NAZLINA NADZARI
KANGAR – Seorang lelaki dihadapkan ke Mahkamah Majistret di sini hari ini atas tuduhan memandu dalam keadaan mabuk sehingga menyebabkan kematian seorang penunggang motosikal di Jalan Behor Pulai pada Jumaat lalu.
Tertuduh, Jotha Ni Kom, 23, bagaimanapun mengaku tidak bersalah sebaik pertuduhan terhadapnya dibacakan di hadapan Majistret Kamaliza Md. Zain.
Mengikut kertas pertuduhan, tertuduh yang bekerja sebagai mekanik itu didakwa memandu di bawah pengaruh alkohol melebihi had yang dibenarkan sehingga menyebabkan kematian ke atas Mohd. Shahfiq Muhammad Kabir, 32.
Dia didakwa melakukan kesalahan itu ketika memandu kereta jenis Honda Civic di Jalan Behor Pulai kira-kira pukul 1.30 pagi, Jumaat lalu.
Pendakwaan dilakukan mengikut Seksyen 44 (1) Akta Pengangkutan Jalan 1987 yang memperuntukkan hukuman denda tidak kurang RM8,000 dan tidak lebih RM20,000 serta penjara tidak kurang tiga tahun dan maksimum 10 tahun selain lesen dibatalkan.

Pendakwaan dilakukan Pegawai Pendakwa Trafik Ibu Pejabat Polis Kontinjen (IPK) Perlis, Inspektor Mohd. Zulfadzli Salehen manakala tertuduh diwakili peguam, Syed Saifulizan Syed Abdul Razak.
Syed Saifulizan memohon jaminan rendah kerana tertuduh menyara ibu bapa serta dua orang adiknya yang masih bersekolah.
Mahkamah kemudian membenarkan jaminan sebanyak RM8,000 dengan seorang penjamin dan mengarahkan lesen memandu tertuduh digantung sehingga kes selesai.
Sebutan semula kes ditetapkan pada 20 Oktober depan.
Kosmo! pada Jumaat lalu melaporkan seorang lelaki maut selepas dirempuh sebuah kereta dipandu lelaki yang disyaki mabuk di Jalan Bohor Pulai pada awal pagi.
Mangsa maut di tempat kejadian berikutan parah pada anggota badan selepas tercampak sejurus dirempuh kereta terbabit.-K! ONLINE


Jeritan cucu selamatkan nenek dan datuk saudara
Oleh KOSMO!

12 Ogos 2020, 6:43 pm
Oleh NOR AZIHAN MD. GHAZALI
KLANG – Jeritan seorang kanak-kanak berusia enam tahun telah menyelamatkan nenek dan datuk saudaranya yang juga orang kelainan upaya (OKU) daripada rentung dalam kebakaran di Jalan Seri Sembilan, Batu 9, Kapar di sini musnah dijilat api, semalam.
Dalam kejadian kira-kira pukul 2 petang itu, Mohd. Ammar Al Fiyan Mohd. Fauzi, 6, sedang bermain dengan adiknya Mohd. Aiman Adha Suhaini, 5,  dan ternampak kepulan asap tebal memenuhi ruang tamu rumah neneknya yang terletak bersebelahan.
Menceritakan kejadian itu, Azizah Abdul Karim, 57, memberitahu, ketika kejadian dia sedang tidur di sofa di bilik tidurnya sebelum dikejutkan jeritan cucunya.
“Saya tersedar selepas terdengar jeritan api berkali-kali daripada Amar.
“Sebaik membuka mata, saya terlihat asap dan segera mengejutkan abang ipar, Hussein, 63, yang ketika itu sedang tidur di biliknya,” katanya kepada Kosmo! ketika ditemui di Dewan Taman Kerayong, Kapar di sini hari ini.

Azizah (kiri) bersama pasangan kembar yang juga abang iparnya, Hussein (tengah) dan Hassan (kanan) ketika berada di penempatan sementara di Dewan Seri Kerayong, Kapar, hari ini.

Dia berkata, mereka segera keluar dengan memapah Hussein yang OKU dan mengarahkan cucunya juga keluar daripada rumah sebelum menghubungi pihak bomba.
Hussien menjadi OKU akibat cacat di bahagian kaki dan tangan susulan kemalangan di tempat kerja 18 tahun lalu.
“Suasana ketika itu kelam kabut dan saya melihat api memusnahkan rumah didiami sejak 35 tahun lalu selain kediaman anak dan saudara yang terletak bersebelahan antara satu sama lain.
“Namun, saya bersyukur kerana jeritan cucu telah menyelamatkan kami berempat,” katanya.
Jelas beliau, ekoran kejadian itu, kesemua 17 ahli keluarga yang mendiami rumah berkenaan hilang tempat tinggal termasuk dua buah kereta turut musnah akibat dijilat api.
Justeru, mereka yang ingin membantu boleh menyalurkan sumbangan ke akaun CIMB BANK Azizah di 12220012389527 atau menghubungi anaknya, Haszatul Amira Hashim di talian
017255 8708. – K! ONLINE


Budak lelaki dikurung dua tahun dalam kandang haiwan
Oleh KOSMO!

12 Ogos 2020, 8:33 pm
ABUJA, Nigeria – Seorang kanak-kanak lelaki berusia 12 tahun diselamatkan selepas dua tahun dikurung dalam kandang binatang  oleh bapa dan tiga ibu tirinya, lapor akhbar Daily Mail.
Perbadanan Penyiaran British (BBC) melaporkan, kanak-kanak malang yang tidak didedahkan namanya itu diselamatkan oleh sekumpulan peguam hak asasi manusia di rumahnya di Badariya, barat laut Nigeria  pada Ahad lalu.
“Mangsa telah diikat pada tiang kayu dan tinggal di kandang bersama ayam dan kambing selama dua tahun.
“Ketika ditemui, budak lelaki itu berada dalam keadaan lapar dan  tidak mampu untuk berdiri,” kata ketua pasukan penyelamat, Hamza Attahiru Wala.
Katanya lagi, mangsa kematian ibunya sejak dua tahun lalu, manakala bapa dan tiga  ibu tirinya tinggal  di dalam sebuah rumah yang selesa bersama 17 ahli keluarga yang lain.
Abang sulung mangsa memberitahu wartawan Sun Nigeria bahawa adiknya terpaksa dikurung dan diikat di dalam kandang kerana menghidap penyakit sawan.

Kanak-kanak itu  juga katanya, hanya diikat pada waktu siang bagi mengelak dia daripada melarikan diri.
Kanak-kanak malang itu kini dirawat di sebuah hospital tempatan, manakala bapa dan tiga ibu tirinya  ditahan polis untuk membantu  siasatan. – Agensi


Pekerja Malaysia hilang kerja disaran daftar MYFutureJobs
Oleh NOR IDAYU BOSRO

12 Ogos 2020, 6:47 pm
PUTRAJAYA – Rakyat Malaysia yang kehilangan pekerjaan di Singapura dinasihatkan untuk mendaftar di Portal Perkhidmatan Pekerjaan Negara, MYFutureJobs bagi penempatan pekerjaan semula.
Menteri Sumber Manusia, Datuk Seri M. Saravanan berkata, mereka boleh hadir ke mana-mana pejabat Pertubuhan Kelamatan Sosial (Perkeso) untuk membuat pendaftaran atau mendaftar secara online.
“Setelah mendaftar, pekerja tersebut akan mempunyai akses kepada pelbagai inisiatif pekerjaan yang disediakan oleh Kementerian Sumber Manusia.
“Pendaftaran di Portal MyFutureJobs adalah percuma di mana perkhidmatan yang disediakan termasuk penempatan pekerjaan, kaunseling kerjaya dan Program Pasaran Buruh Aktif,” katanya dalam satu kenyataan di sini hari ini.
Saravanan berkata, Sistem Insurans Pekerjaan (SIP) yang melindungi pekerja daripada kehilangan pekerjaan tidak meliputi pekerja Malaysia yang bekerja di negara lain termasuk Singapura.
“Ini kerana kontrak pekerjaan mereka tidak diliputi oleh undang-undang Malaysia sekiranya mereka diberhentikan kerja,” katanya.

Sementara itu, Saravanan berkata, sehingga 9 Ogos, lebih 70,500 pekerja yang diberhentikan kerja di seluruh Malaysia telah mengemukakan tuntutan Faedah Sistem Insurans Pekerjaan (SIP) kepada Perkeso.
“Sejak diwartakan pada tahun 2017, SIP berjaya membantu lebih daripada 130,000 pekerja yang kehilangan pekerjaan sehingga hari ini,” katanya. -K! ONLINE


Dua kes Covid-19 di Hospital Pantai Sungai Petani
Oleh KOSMO!

12 Ogos 2020, 6:13 pm
Oleh JAMLIAH ABDULLAH
ALOR SETAR – Hospital Pantai Sungai Petani hari ini mengesahkan dua kes jangkitan Covid-19 termasuk salah seorang daripada pesakit yang mendapatkan rawatan di situ.
Pihak hospital tersebut dalam satu kenyataan berkata, pesakit terbabit yang menerima rawatan di wad bagi sakit jantung pada 8 Ogos lalu menjalani ujian saringan Covid-19 setelah didapati mempunyai simptom jangkitan.
“Hasil ujian Covid-19 mendapati pesakit berusia 53 tahun itu positif dan kes diserahkan kepada Kementerian Kesihatan untuk tindakan lanjut,” katanya.
Kata kenyataan itu, satu kes lagi membabitkan penjawat awam yang ke hospital itu bagi menjalani ujian akibat demam dan sakit tekak.
“Keputusan ujian pesakit itu juga positif,” ujarnya.

Menurutnya, proses pembersihan dan pembasmian kuman dilakukan di semua kawasan yang dikunjungi oleh pesakit mengikut panduan kawalan jangkitan yang ketat.
“Kesemua yang bersentuhan dengan pesakit sedang dikenal pasti dan semua kakitangan yang merawat pesakit itu dikuarantin dan ujian saringan turut dijalankan,” katanya.
Tambahnya, pihak hospital berkenaan mematuhi garis panduan yang ditetapkan oleh kementerian dalam mengendalikan kes berkenaan.
“Perkhidmatan klinikal di hospital ini tidak terjejas dan pesakit boleh mendapatkan rawatan di sini,” katanya.
Sejak Januari lalu, Hospital Pantai menyediakan langkah berjaga-jaga terhadap penularan Covid-19, termasuk mengehadkan laluan masuk ke hospital, pemeriksaan suhu dan gejala ke atas setiap pelawat. – K! ONLINE


Mohd. Zaidi diumum calon BN PRK Slim
Oleh KOSMO!

12 Ogos 2020, 8:24 pm
TANJUNG MALIM – Timbalan Ketua UMNO Bahagian Tanjung Malim, Mohd. Zaidi Aziz diumumkan sebagai calon Barisan Nasional (BN) dalam Pilihan Raya Kecil (PRK) Dewan Undangan Negeri (DUN) Slim pada 29 Ogos depan.
Pengumuman dibuat Pengerusi BN Perak, Datuk Saarani Mohamad di Felda Residence, Trolak dekat sini hari ini.
Mohd. Zaidi, 43, merupakan anak tempatan dan pemegang ijazah Universiti Islam Antarabangsa (UIA).
Beliau yang merupakan seorang peniaga menjawat jawatan Timbalan Ketua UMNO Bahagian sejak 2018.
Aktif dalam politik serta aktiviti kemasyarakatan, Mohd. Zaidi merupakan Timbalan Presiden Federasi Kebangsaan Pekerja Belia (FKPB) sejak tahun lalu.
Beliau mula membabitkan diri dalam politik pada tahun 2000 sebagai Ketua Pemuda UMNO Cawangan Slim Village dan Ahli Jawatankuasa Pemuda Bahagian sebelum memegang jawatan timbalan pada tahun 2018. – K! ONLINE


MBSA diarah buat pemutihan peniaga
Oleh KOSMO!

12 Ogos 2020, 6:37 pm
Oleh MOHAMAD NAUFAL MOHAMAD IDRIS
SHAH ALAM -Majlis Bandaraya Shah Alam (MBSA) diarahkan untuk membuat proses pemutihan dengan membantu peniaga di kawasan Sungai Buloh dekat sini.
Pengerusi Jawatankuasa Tetap Pembangunan Generasi Belia dan Sukan dan Insan Negeri Selangor, Mohd. Khairuddin Othman berkata, proses pemutihan peniaga itu termasuklah berkaitan isu peniaga tidak ada lesen dan struktur premis peniaga yang perlu memenuhi peraturan yang ditetapkan MBSA.
“Kita memberi jaminan MBSA akan membantu peniaga termasuk meluluskan lesen perniagaan mereka.
“Ini adalah keputusan daripada Majlis Mesyuarat Kerajaan Selangor yang diadakan hari ini,” katanya dalam sidang akhbar Majlis Pelancaran Selangor Xtiv Virtual Youth Busking 2020 di Bangunan Setiausaha Kerajaan Negeri, hari ini.
Mohd. Khairuddin yang juga Ahli Dewan Undangan Negeri (ADUN) Paya Jaras berkata, berikutan itu MBSA akan membuka kaunter bergerak di Bandar Baru Sungai Buloh bagi membantu peniaga di kawasan itu untuk meluluskan lesen.

Bagaimanapun, beliau menegaskan semua peniaga perlu mengemukakan dokumen lengkap supaya urusan meluluskan lesen berjalan lancar.
“Saya memberikan keyakinan kepada peniaga di sekitar Paya Jaras bahawa kita tidak akan menyekat perniagaan mereka,” tegasnya.
Dalam pada itu, Mohd. Khairuddin berkata, sebelum ini MBSA ada menghantar laporan operasi berkaitan peniaga warga asing dan serbuan berhubung premis perniagaan di sekitar kawasan tersebut.
“Namun, mereka memaklumkan bahawa kegiatan sindiket judi haram sukar dijejaki.
“Bagaimanapun, kita berharap agensi penguat kuasa perlu lebih bekerjasama dan melakukan operasi dengan lebih kerap di kawasan saya selepas ini,” katanya. -K!ONLINE


Jenazah tujuh orang maut kemalangan selamat dikebumikan
Oleh NORLIDA AKMAR IDROS

12 Ogos 2020, 8:46 pm
KULIM – Jenazah tujuh orang daripada dua keluarga yang maut dalam kemalangan ngeri di Simpang Pulai, Perak pada semalam selamat dikebumikan di Tanah Perkuburan Islam Kampung Badlishah di Serdang di sini kira-kira pukul 8.30 malam ini.
Kesemua jenazah itu tiba di kawasan lapang bersebelahan tanah perkuburan dengan enam van jenazah mulai pukul 6.10 petang tadi.
Tujuh mangsa yang maut ialah pemandu, Mohd. Zairul Mat Isa, 34; ibunya, Fatimah Mat Isa, 68; isteri Mohd. Zairul, Noratiqah Abd. Hamid, 30 dan anak mereka, Nur Qaseh Damia, 4.
Tiga yang lain ialah sepupu Mohd. Zairul iaitu Hasliza Mahmud, 40; suaminya, Zulkifli; dan anak mereka, Mohd. Alif Firdaus, 3.
Solat jenazah yang diimamkan Imam Masjid Al-Abrar, Abd. Aziz Mahmud dilakukan di bawah khemah di sebelah tanah perkuburan sebelum ahli keluarga dan penduduk dibenarkan melihat jenazah.
Kesemua tujuh jenazah dikebumikan dalam satu kubur.

Kira-kira 1,000 orang memenuhi tanah perkuburan tersebut.
Terdahulu, kesemua mangsa yang maut dibedah siasat di Jabatan Forensik Hospital Raja Permaisuri Bainun, Ipoh.
Dalam kemalangan di Kilometer 5 Jalan Keramat Pulai, Simpang Pulai di sini kira-kira pukul 5.30 petang itu, tujuh sekeluarga terbabit maut di lokasi kejadian.
Mangsa yang cedera pula ialah anak Mohd. Zairul iaitu Muhammad Haziq Zikri, 9, dan dua anak Hasliza iaitu Firash Mikael Azrie Shah, 11, dan Mohd. Shafiq Azrie shah, 16.
Kesemua mangsa dalam perjalanan pulang ke rumah di Kampung Badlishah, Serdang selepas bercuti di Pulau Pangkor, Perak dan Cameron Highlands.-K! ONLINE


19 Ogos dengar permohonan PertroSaudi Oil Services.
Oleh NUZULSHAM SHAMSUDDIN

12 Ogos 2020, 7:21 pm
KUALA LUMPUR – Mahkamah Tinggi di sini sebentar tadi menetapkan 19 Ogos ini untuk mendengar permohonan PetroSaudi Oil Services (Venezuela) Limited (PSOS-VZ) untuk meminda perintah interim yang diperoleh kerajaan yang melarang mereka memindahkan AS$ 340 juta disimpan di firma undang-undang London, untuk entiti lain.
Hakim Mohd. Nazlan Mohd. Ghazali menetapkan tarikh itu setelah membenarkan permohonan PSOS-VZ selaku responden untuk menangguhkan prosiding hari ini yang diwakili peguam Alex Tan.
Wang tersebut dikatakan berkaitan dengan 1Malaysia Development Berhad (1MDB) dan disimpan dalam akaun escrow firma guaman Clyde & Co. di United Kingdom.
“Oleh kerana terdapat perkembangan terkini di London, United Kingdom, saya memerlukan arahan lebih lanjut daripada pelanggan saya.  Saya meminta penangguhan pendek dari mahkamah untuk membuat permohonan yang diperlukan,” kata Alex.
Timbalan Pendakwa Raya Budiman Lutfi Mohamed dan Muhammad Izzat Fauzan tidak membantah permohonan itu.
Sementara itu Alex ketika ditemui selepas prosiding memaklumkan bahawa permohonan itu adalah untuk mengubah syarat perintah (sementara) yang diberikan oleh mahkamah yang sama.

Terdahulu dalam permohonan yang difailkan pada 10 Julai lalu, kerajaan selaku pemohon memohon perintah bagi menyekat sebarang urusan kewangan, berjumlah AS$340,258,246.87 milik PetroSaudi International Ltd. (PSI) dan anak syarikatnya PSOS-VZ yang dimiliki Tarek Obaid selaku pengarah syarikat dipegang oleh Clyde & Co LLP.
Wang itu dikatakan sebahagian daripada perkara atau bukti yang berkaitan dengan konspirasi untuk menipu membabitkan bekas Perdana Menteri, Datuk Seri Najib Tun Razak, Tarek, ahli perniagaan dalam buruan Low Taek Jho dan individu lain yang ada kaitan dengan 1MDB dan anak syarikatnya.
Pada 16 Julai lalu, Mohd. Nazlan membenarkan permohonan kerajaan bagi mendapatkan perintah interim untuk menyekat PSI dan Tarek daripada memindahkan lebih US$340 juta itu ke entiti lain yang akan dikuatkuasa sehingga selesai kes permohonan utama pada 28 Ogos ini.
Permohonan yang difailkan mengikut Seksyen 53 Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) yang menamakan Tarek, PSI, PSOS-VZ, Clyde & Co. dan Temple Fiduciary, masing-masing sebagai responden pertama hingga kelima. – K!ONLINE


Apple diarah bayar ganti rugi RM2 bilion
Oleh KOSMO!

12 Ogos 2020, 8:39 pm
WASHINGTON, Amerika Syarikat – Sebuah mahkamah di Texas mengarahkan syarikat teknologi, Apple membayar ganti rugi dan faedah berjumlah lebih AS$500 juta (RM2 bilion) kepada syarikat harta intelek, PanOptis kerana kesalahan melanggar hak cipta paten 4G.
Menurut media tempatan, PanOptis selaku pemegang lesen paten 4G memfailkan saman terhadap Apple pada Februari tahun lalu atas dakwaan mencuri teknologi 4G LTE yang digunakan pada telefon pintar, tablet dan jam tangan jenama syarikat gergasi itu.
“Plaintif berulang kali berunding dengan Apple untuk mencapai persetujuan FRAND ekoran pelanggaran portfolio oleh Apple,” kata kenyataan yang difailkan di mahkamah.
FRAND merupakan istilah yang digunakan oleh syarikat teknologi maklumat merujuk kepada penyelesaian secara  ‘adil, wajar dan tidak mendiskriminasi’.
Bagaimanapun, rundingan tersebut gagal selepas Apple enggan  membayar royalti kepada pemegang lesen PanOptis.
Apple dalam hujahnya berkata, tuntutan hak paten tersebut tidak sah.

“Saman syarikat seperti ini (PanOptis) yang mengumpulkan paten untuk mengganggu industri hanya akan menyekat inovasi dan menjejaskan pengguna,” kata Apple dalam kenyataan medianya.
Menurutnya, kes seperti itu merupakan antara saman hak paten yang kerap dikemukakan oleh syarikat pemegang lesen yang tidak menghasilkan sebarang produk tetapi memiliki hak untuk teknologi tertentu. Pengkritik-pengkritik menggelar firma seperti itu sebagai ‘patent trolls’.
Mahkamah Texas sudah dua kali mengarahkan Apple membayar ganti rugi bernilai ratusan juta dolar kepada sebuah lagi syarikat teknologi, VirnetX atas dakwaan serupa. – AFP


11 kes baharu Covid-19
Oleh KOSMO!

12 Ogos 2020, 6:02 pm
Oleh SITI A’ISYAH SUKAIMI
PUTRAJAYA – Sebanyak 11 kes baharu Covid-19 dilaporkan hari ini menjadikan jumlah kes positif di Malaysia sebanyak 9,114 kes.
Ketua Pengarah Kesihatan, Datuk Dr. Noor Hisham Abdullah berkata, daripada jumlah kes baharu itu, lapan merupakan kes import yang mendapat jangkitan dari luar negara, manakala tiga kes adalah penularan tempatan.
“Lapan kes import tersebut membabitkan tujuh warga Malaysia dan satu bukan warganegara.
“Kes import ini adalah dari negara Singapura (3), Filipina (3) serta masing-masing satu dari Australia dan Jepun,” katanya dalam satu kenyataan hari ini.
Beliau berkata, tiga kes penularan tempatan membabitkan dua kes rakyat Malaysia dan satu kes bukan warganegara.

“Dua kes rakyat Malaysia adalah kes saringan bergejala di sebuah pusat perubatan di Kedah yang mana mereka telah dimasukkan ke Hospital Sultanah Bahiyah dan kedua-dua kes tidak berkait rapat antara satu sama lain.
“Satu kes jangkitan melibatkan bukan warganegara pula adalah saringan tahanan baharu di lokap Balai Polis Tawau, Sabah,” katanya.
Dr. Noor Hisham berkata, pada masa sama satu kes positif sedang dirawat di Unit Rawatan Rapi, tiada kes memerlukan bantuan pernafasan, manakala tiada pertambahan kes kematian hari ini.
Katanya, lapan kes pulih hari ini menjadikan jumlah kumulatif kes pulih sepenuhnya sebanyak 8,817 kes. -K! ONLINE


Santuni warga emas, OKU di Teluk Gong
Oleh KOSMO!

12 Ogos 2020, 6:08 pm
ZIARAH. Tiga buah Pertubuhan Bukan Kerajaan iaitu Majlis Pengurusan Komuniti (MPKK) Telok Gong, Kelab Setia Padu Perajurit, Kelab Buluh Perindu.Com dan Sukarelawan Dewan Undangan Negeri Pelabuhan Klang mengadakan Program Ziarah Kasih Muhibbah baru-baru ini.
Program diadakan bertujuan menyantuni kelompok warga emas, orang kelainan upaya (OKU) dan kurang berkemampuan di sekitar Telok Gong, Klang selain memastikan tiada golongan yang terlepas pandang dan terjejas sepanjang Perintah Kawalan Pergerakan Pemulihan dan Aidiladha.
Turut hadir Ahli Dewan Undangan Negeri Pelabuhan Klang, Azmizam Zaman Huri; Pengerusi MPKK Telok Gong, Rosli Ismail dan Pengerusi Kelab Buluh Perindu.Com, Md. Zahri Jamingan.


Sekali potong dalam tempoh setahun
Oleh NOR IDAYU BOSRO

12 Ogos 2020, 4:58 pm
PUTRAJAYA – Pembayaran caruman skim Pertubuhan Keselamatan Sosial (Perkeso) kepada 42,000 nelayan di seluruh negara adalah menerusi pemotongan sebanyak RM157.20 secara tahunan di dalam Sistem Program Insentif Nelayan (FIP).
Kementerian Pertanian dan Industri Makanan berkata, pemotongan itu akan dilaksanakan secara
berperingkat mengikut kelayakan pencarum yang menerima bayaran Elaun Sara Hidup Nelayan (ESH).
Katanya, untuk peringkat permulaan, pemotongan akan membabitkan 3,879 nelayan zon A (pemilik dan awak-awak) serta nelayan zon B,C dan C2 (awak-awak) dengan jumlah caruman sebanyak RM157.20.
“Ini dibuat mulai 15 Ogos untuk sekali potongan dalam tempoh setahun.
“Selanjutnya, pada bulan berikutnya untuk lain-lain nelayan yang menerima ESH,” katanya dalam satu kenyataan di sini hari ini.
Kosmo! semalam melaporkan, sekumpulan 2,000 nelayan di Bachok dan Pasir Puteh, Kelantan meminta kerajaan memeberikan penerangan lanjut mengenai caruman Perkeso yang akan dilaksanakan Sabtu ini. -K! ONLINE


Bung Moktar minta tandatangan surat pemindahan wang pelaburan RM150 juta – saksi
Oleh NUZULSHAM SHAMSUDDIN

12 Ogos 2020, 3:59 pm
KUALA LUMPUR – Saksi pendakwaan keenam memberitahu Mahkamah Sesyen di sini hari ini bahawa Datuk Seri Bung Moktar Radin telah memintanya untuk menandatangani satu surat pemindahan wang pelaburan bernilai RM150 juta yang disalurkan kepada Unit Amanah Public Mutual.
Datuk Abdul Fatah Abdullah, 61, yang merupakan bekas Ahli Lembaga Pengarah Lembaga Penyatuan dan Pemulihan Tanah Persekutuan (Felcra) Berhad. berkata, Pengerusi Bukan Eksekutif Felcra pada 2014 itu ada menghubunginya untuk menandatangani surat pelaburan tersebut.
“Saya hanya mengikut arahan Datuk Bung Moktar dan Bahagian Kewangan Felcra untuk saya menandatangani surat itu pada 2014,”katanya.
Abdul Fattah menjawab soalan tambahan Timbalan Pendakwa Raya, Siti Noor Hafizan Zakaria berhubung pengeluaran wang RM150 juta yang dilaburkan dalam Public Mutual dalam kes tiga pertuduhan rasuah melibatkan Bung Moktar dan isterinya, Datin Seri Zizie Ezette A. Samad.
Dalam prosiding itu, hanya Zizie Ezette hadir di mahkamah manakala Bung Moktar diberi pengecualian kerana menghadiri sidang Parlimen.
Saksi itu turut memaklumkan dia mengetahui mengenai pelaburan Public Mutual itu, namun tidak bertanya lanjut kepada Bung Moktar.

Ketika ditanya Noor Hafizan adakah menjadi kesalahan sekiranya Felcra tidak melakukan pelaburan tunai sebanyak RM150 juta seperti yang diputuskan Kementerian Kewangan, saksi itu menjawab tidak.
Terdahulu saksi itu berkata, dia tidak berbuat apa-apa selepas mengetahui RM150 juta diluluskan walaupun hanya RM50 juta yang dibincangkan dalam Mesyuarat Lembaga Pengarah Felcra.
Beliau juga memberitahu Bung Moktar tidak mempunyai kuasa penuh, namun bertanggungjawab menjadi penghubung antara Felcra dan agensi-agsensi lain seperti Kementerian Kewangan dan Kementerian Pembangunan Luar Bandar.
Bung Moktar, 61, didakwa secara rasuah memperoleh untuk dirinya suapan iaitu wang tunai RM2.2 juta daripada ejen pelaburan Public Mutual, Madhi Abdul Hamid, 38, melalui Zizie Ezette.
Perbuatan itu sebagai dorongan mendapatkan kelulusan daripada Menteri Kewangan II untuk Felcra membuat pelaburan RM150 juta bagi menyertai produk unit amanah Public Mutual.
Perbicaraan dihadapan Hakim Rozina Ayob bersambung pada 24 Ogos ini. – K! ONLINE


Gerai makan tidak letak tanda harga minuman dikompaun RM1,000
Oleh MOHD SYALMIZI HAMID

12 Ogos 2020, 5:44 pm
SEBERANG PERAI – Sebuah gerai makan di Kepala Batas di sini dikompaun sebanyak RM1,000 hari ini kerana tidak meletakkan tanda harga bagi minuman yang dijual.
Ketua Pegawai Penguatkuasa Daerah Seberang Perai Utara, Kementerian, Perdagangan Dalam Negeri dan Hal Ehwal Pengguna (KPDNHEP), Akram Karim Mohamad Arip berkata, serbuan kira-kira pukul 10 pagi ke atas kedai makanan dan minuman itu dibuat selepas pihaknya menerima aduan orang ramai.
“Peniaga itu didapati gagal meletakkan tanda harga ke atas minuman yang dijual.
“Kompaun sebanyak RM1,000 dikenakan dan perlu dijelaskan dalam tempoh 14 hari selepas disiasat di bawah Perkara 3(1) Perintah Kawalan Harga (PHOPR) 1993,” katanya dalam satu kenyataan di sini hari ini.
Sementara itu, beliau berkata, sepanjang tahun ini pihaknya telah memeriksa 4,181 premis perniagaan dan mencatatkan 72 kes daripada pelbagai akta yang dikuatkuasakan KPDNHEP. – K! ONLINE


Ramai dibuang kerja tanpa melalui JTK
Oleh NOR IDAYU BOSRO

12 Ogos 2020, 5:40 pm
PUTRAJAYA – Senario pemberhentian pekerja akibat pandemik Covid-19 dilihat membimbangkan apabila segelintir majikan dikesan melakukan penamatan perkhidmatan pekerja tanpa memaklumkan kepada Jabatan Tenaga Kerja.
Menteri Sumber Manusia, Datuk Seri M. Saravanan berkata, Seksyen 63 Akta Kerja 1955 jelas menyatakan bahawa majikan harus mengisi Borang Pemberhentian Kerja (PK) jika melakukan pemberhentian pekerja sama ada pemberhentian tetap, sementara atau secara sukarela.
Beliau berkata, majikan yang mengurangkan gaji pekerja juga perlu mengisi Borang PK sebelum menyerahkannya ke Pejabat Tenaga Kerja sekurang-kurangnya 30 hari sebelum melakukan sebarang pemberhentian atau pengurangan gaji.
“Kegagalan majikan menyerahkan Borang PK itu dikesan apabila terdapat jurang perbezaan ketara ketika membandingkan data terimaan Borang PK oleh majikan dengan borang Skim Insurans Pekerjaan (SIP) yang diisi sendiri oleh pekerja yang telah ditamatkan perkhidmatan.
“Borang PK adalah data penting dalam mengenal pasti pekerja yang memerlukan bantuan dari segi pencarian dan pemadanan pekerjaan,” katanya dalam satu kenyataan di sini hari ini.
Saravanan berkata, jumlah pekerja yang diberhentikan melalui data terimaan Borang PK dari Januari sehingga Julai adalah 44,426 orang pekerja tempatan.

Katanya, angka tersebut adalah rendah berbanding jumlah pekerja yang telah mengisi borang SIP iaitu seramai 67,068 orang.
“Perbezaan seramai 22,642 orang bukan satu jumlah yang kecil tetapi amat ketara perbezaannya dan ini merupakan perkara yang tidak boleh dipandang remeh,” katanya.
Saravanan berkata, Kementerian Sumber Manusia akan mengambil tindakan undang-undang terhadap majikan yang didapati dengan sengaja tidak mengisi dan tidak menyerahkan Borang PK selepas melakukan pemberhentian pekerja atau pengurangan gaji.
“Kegagalan majikan untuk mengemukakan Borang PK jelas melanggar Akta Kerja 1955 dan boleh didenda tidak lebih RM10,000 bagi setiap kesalahan,” katanya. -K! ONLINE


Gajah liar dipindahkan ke Taman Negara Endau Rompin
Oleh KOSMO!

12 Ogos 2020, 5:20 pm
Oleh MASTURAH SURADI
KOTA TINGGI – Dua daripada tiga ekor gajah liar yang berjaya ditangkap Jumaat lalu mula dipindahkan ke Taman Negara Endau Rompin dalam operasi pemindahan yang dilakukan hari ini.
Pengarah Jabatan Perlindungan Hidupan Liar dan Taman Negara (Perhilitan) Johor, Salman Saaban berkata, operasi pemindahan itu melibatkan 20 anggota bermula pukul 8.30 pagi tadi mengambil masa kira-kira lapan jam.
Jelasnya, lapan anggota tersebut adalah dari unit tangkapan gajah Johor manakala 12 lagi dari unit pengurusan gajah dari Pusat Konservasi Gajah Kebangsaan, Kuala Gandah, Lanchang, Pahang.
“Operasi dijalankan di Ladang REM Pasak dan Felda Pasak, Kota Tinggi itu turut dibantu dua ekor gajah denak bernama Abot dan Rambai.
“Dua ekor gajah ditarik ke atas lori bermula pukul 8.30 pagi dan berakhir sekitar pukul 4.15 petang tadi. Keadaan hujan agak menyukarkan operasi berjalan dengan lancar.

“Seekor lagi gajah mungkin akan ditarik esok bergantung kepada keadaan cuaca dan jalan ladang yang terlibat,”katanya kepada Kosmo! hari ini.
Salman berkata, operasi pada hari esok dijangka bermula pada pukul 8 atau 9 pagi jika tidak berdepan sebarang masalah.-K! ONLINE.


Maqis Kelantan rampas sayur, buah dan ikan
Oleh KOSMO!

12 Ogos 2020, 4:39 pm
Oleh YATIMIN ABDULLAH
RANTAU PANJANG – Jabatan Perkhidmatan Kuarantin dan Pemeriksaan Malaysia (Maqis) Kelantan merampas sebanyak 15.94 tan hasil pertanian serta 210 kilogram (kg) ikan dalam satu operasi di Kompleks Kastam, Imigresen, Kuarantin dan Keselamatan (ICQS) Rantau Panjang, Isnin lalu.
Operasi bermula pukul 8 pagi hingga 8 malam itu membabitkan nilai rampasan keseluruhan barangan berjumlah RM44,000.
Pengarah Maqis negeri, Mohd. Azam Yahya berkata, hasil pemeriksaan pihaknya mendapati enam lori dikesan membawa pelbagai jenis sayur dan buah-buahan segar termasuk 210 kg ikan.
“Barangan terbabit dibawa dari Thailand untuk pasaran tempatan namun menjadi kesalahan kerana tiada surat yang dikeluarkan Maqis selain tidak mematuhi syarat permit import,” katanya.
Mohd. Azam berkata, rampasan membabitkan pelbagai kesalahan di bawah Akta Perkhidmatan Kuarantin dan Pemeriksaan Malaysia 2011 (Akta 728).

Menurutnya, hasil pemeriksaan sepanjang operasi itu, pihaknya mendapati masih terdapat segelintir pengimport yang degil dan tidak mahu mematuhi syarat import sebagaimana ditetapkan oleh Maqis.
“Maqis Kelantan sama sekali tidak akan berkompromi dengan mana-mana pihak yang melanggar peraturan.
“Kita akan terus meningkatkan kawalan di semua ICQS di negeri ini bagi memastikan tumbuhan, haiwan, karkas, ikan, keluaran pertanian dan mikroorganisma yang diimport masuk ke negara ini,”jelasnya.
Mohd. Azam memberitahu, langkah itu bagi memastikan semua barangan yang diimport itu bebas ancaman perosak, penyakit serta bahan cemar.
Katanya, hal ini bagi menjamin keselamatan keluaran pertanian yang memasuki negara dan mematuhi syarat serta peraturan ditetapkan kerajaan. – K! ONLINE


Jentera SWM Environment kibar Jalur Gemilang
Oleh KOSMO!

12 Ogos 2020, 6:05 pm
PATRIOTIK. Bagi menyemarakkan sambutan Bulan Kemerdekaan, SWM Environment Sdn. Bhd. (SWM Environment) mengambil inisiatif mengibarkan Jalur Gemilang di semua 267 buah jentera pembersihan milik agensi itu di Melaka.
Pengurus Besar Korporat SWM Environment, Mohd. Norlisam Mohd. Nordin berkata, usaha itu bagi menyahut seruan kerajaan sempena pelancaran Sambutan Bulan Kebangsaan dan Kibar Jalur Gemilang 2020 bertemakan ‘Malaysia Prihatin’.
“Pemasangan Jalur Gemilang ini adalah simbolik kepada semangat patriotisme cintakan negara seiring dengan sambutan Hari Kemerdekaan ke-63.
“Kami berharap inisiatif ini dapat menyuburkan lagi nilai patriotik dalam kalangan warga kerja SWM Environment,” katanya.


Aidil tak izin buka akaun Instagram anak – Fasha Sandha
Oleh KOSMO!

12 Ogos 2020, 5:34 pm
KUALA LUMPUR – Pelakon Fasha Sandha mendedahkan suaminya Aidil Aziz tidak mengizinkannya membuka akaun Instagram untuk anak mereka yang dilahirkan baru-baru ini, Aisha Amaira.
Perkara berkenaan dikongsikan Fasha selepas mendapati banyak akaun palsu menggunakan nama bayinya, Aisha dicipta oleh peminat.
Menjelaskan kekeliruan, Fasha berharap agar peminat tahu ketiga-tiga anaknya iaitu Rayfal, Raysha dan Aisha tidak pernah mempunyai sebarang akaun media sosial.
“Aisha tiada Instagram. Aisha pun terkejut ramai buatkan akaun untuk Aisha.
“Ibu tidak buat akaun untuk mana-mana anak ibu pun. Sebab ayah tidak izinkan. Semua gambar ibu, Rayfal, Raysha dan Aisha dalam Instagram ibu sahaja,” tulis Fasha menerusi Instagram sebentar tadi.
Aisha yang merupakan anak sulung hasil perkahwinan Fasha dan Aidil dilahirkan secara pembedahan pada 7 Ogos lalu.

Sebelum ini, Fasha mempunyai dua orang anak, Putra Rayfal Ramli dan Putri Raysha Jemima bersama bekas suami, Rizal Ashram. – K! ONLINE


[VIDEO] UiTM rangkul empat anugerah koir virtual di Jepun
Oleh KOSMO!

12 Ogos 2020, 2:45 pm
Oleh ISKANDAR SHAH MOHAMED
SHAH ALAM – Pasukan koir Universiti Teknologi MARA (UiTM) mencipta sejarah tersendiri apabila merangkul empat anugerah dalam Pertandingan Koir Virtual Antarabangsa di Jepun, kelmarin.
Pertandingan bermula sejak hujung bulan lalu itu julung kali diadakan menerusi alam maya
dengan disertai 100 peserta lain dari seluruh dunia.
Lebih manis, pasukan UiTM Chamber Choir (UCC) yang kali pertama menyertainya memenangi empat kategori utama iaitu Johan bagi Anugerah Pilihan Penonton dan Naib Johan Anugerah Hiburan, Muzikal dan Khas Juri.
Dekan Fakulti Muzik UiTM, Prof Madya Dr. Tazul Izan Tajuddin berkata, pencapaian itu dianggap kerjasama terbaik antara penuntut dan pengajar dalam menampilkan kemahiran masing-masing di peringkat global.
“UCC UiTM yang dianggotai 26 penuntut Fakulti Muzik telah mempertaruhkan lagu tradisional Kelantan bertajuk ‘Ewa Bule’ dengan memperagakan pakaian dan tarian tradisi dari pelbagai kaum dan etnik di Malaysia.

“Mereka mengubah semula susunan lagu yang pada asalnya dikir barat itu kepada versi koir dan teryata menarik minat para juri di Jepun,” katanya dalam satu kenyataan di sini hari ini.
Ujar beliau, semua idea kreatif dan suntingan dilakukan sendiri ahli UCC dengan bimbingan Pensyarah Kanan fakulti itu, Prof Madya Dr Masashi Kishimoto.
“Semua ahli koir memberi kerjasama terbaik untuk menghasilkan keseluruhan video termasuk perbincangan, latihan, perancangan dan koreografi secara dalam talian.
“Penilaian pertandingan itu berdasarkan kualiti suara, kandungan dan teknik suntingan yang bermutu tinggi serta kreatif,” katanya.
Selain pengundi dalam talian, pertandingan anjuran kumpulan pencinta Koir di Jepun itu diadili menerusi tiga panel juri iaitu Presiden Kolej Muzik Osaka, Prof Hideki Motoyama dan dua komposer, Kentaro Sato serta Masaya Ishiwaka.
Semua anugerah itu diumumkan penganjur dalam satu majlis penutupan secara maya, kelmarin.
Pertandingan itu turut julung kali diadakan dalam norma baharu ketika pandemik Covid-19 yang masih melanda dunia. -K! ONLINE


Tiada saman ingkar penggunaan CRS sehingga hujung tahun – Wee Ka Siong
Oleh AHMAD SHAHERMAN SHAMSURI

12 Ogos 2020, 2:38 pm
KUALA LUMPUR – Kerajaan tidak bercadang untuk mengenakan tindakan saman terhadap ibu bapa yang gagal menggunakan kerusi keselamatan kanak-kanak (CRS) sebaliknya akan menggunakan pendekatan khidmat advokasi, pendidikan dan nasihat.
Menteri Pengangkutan, Datuk Seri Wee Ka Siong berkata, tindakan itu akan diambil sehingga hujung tahun ini sebelum satu penyelesaian jangka panjang baharu akan diumumkan kelak.
“Kita akan teruskan penggunaan CRS. Bagaimanapun kita tidak akan kenakan saman dan kita akan lanjutkan penangguhan saman sehingga hujung tahun.
“Kementerian juga sedang merangka cara penyelesaian jangka panjang yang dapat melindungi tahap keselamatan kanak-kanak tanpa membebankan rakyat khususnya ibu bapa,” katanya pada sesi soal jawab di Dewan Rakyat di sini hari ini.
Beliau berkata demikian ketika menjawab pertanyaaan Datuk Zakaria Mohd. Edris @ Tubau (PH-Libaran) yang ingin tahu tahap pelaksanaan dasar penggunaan kerusi keselamatan kanak-kanak (CRS) yang berkuat kuasa pada 1 Januari 2020 dan adakah kementerian bercadang untuk meluaskan pelaksanaannya ke sektor pengangkutan awam. – K! ONLINE.


Aksi Kelayakan Piala Dunia 2022/Piala Asia 2023 ditangguhkan
Oleh MUHAMAD ARDIE PUTRA SUHAIMI

12 Ogos 2020, 3:43 pm
SKUAD Harimau Malaya tidak akan beraksi secara kompetitif pada tahun ini selepas Konfederasi Bola Sepak Asia (AFC) menangguhkan baki saingan kelayakan Piala Dunia 2022/Piala Asia 2023 pada tahun depan.
Sebagai rekod, skuad kendalian Tan Cheng Hoe itu sepatutnya kembali beraksi pada Oktober depan apabila dijadualkan bertemu dengan Emiriyah Arab Bersatu (UAE) dan Vietnam sebelum mengakhiri saingan Kumpulan G dengan menentang Thailand pada November.
“Disebabkan pandemik Covid-19 masih belum reda, AFC dan Persekutuan Bola Sepak Antarabangsa (AFC) telah mengambil keputusan untuk menangguhkan baki saingan kelayakan Piala Dunia 2022/Piala Asia 2023 ke tahun depan.
“Keputusan ini diambil bagi menghindari semua pemain dan pegawai daripada jangkitan wabak Covid-19 dan kami akan maklumkan tarikh baharu untuk aksi kelayakan ini tidak lama lagi,” kata AFC dalam satu kenyataan hari ini.
Sebelum ini, Kejuaraan Piala Persekutuan Bola Sepak ASEAN (AFF) yang sepatutnya dilangsungkan pada Disember turut ditangguhkan pada tahun depan. – K! ONLINE


Pengarah syarikat,ejen ditahan pecah amanah
Oleh KOSMO!

12 Ogos 2020, 3:10 pm
Oleh NOR AZIHAN MD. GHAZALI
KLANG – Seorang pengarah dan ejen jualan rumah diberkas polis kelmarin selepas bersubahat dengan kes pecah amanah berjumlah RM60,094.
Kedua-dua suspek lelaki berusia 33 tahun itu masing-masing diberkas di Taman Meru, Meru dan Shah Alam bersama satu kad pengeluaran wang automatik (ATM) milik salah seorang daripadanya.
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan awal mendapati suspek yang merupakan pengarah syarikat telah mengarahkan firma guaman membayar komisen hasil daripada perjanjian jual beli dan pinjaman perumahan.
“Semakan mendapati perjanjian dan pinjaman itu bagi tempoh enam bulan iaitu bermula Januari hingga Jun lalu.
“Melalui perjanjian itu, wang berjumlah RM 60,094 dimasukkan ke dalam akaun sebuah bank milik seorang lagi suspek yang berperanan sebagai ejen jualan,” katanya ketika dihubungi hari ini.

Jelasnya, transaksi itu menyebabkan pengadu yang merupakan seorang lagi pengarah di syarikat sama mengesyaki berlakunya pecah amanah sebelum membuat laporan polis.
“Wang itu sepatutnya dibayar kepada pihak syarikat sebaliknya ia disalurkan kepada ejen berkenaan.
“Semakan terhadap kedua-dua suspek mendapati mereka tiada rekod jenayah lampau,” katanya.
Kes disiasat mengikut seksyen 409 Kanun Keseksaan. -K! ONLINE


[Kemaskini] Warga emas hilang selamat pulang ke rumah
Oleh KOSMO!

12 Ogos 2020, 3:33 pm
Oleh AIMUNI TUAN LAH
GUA MUSANG – Lelaki warga emas yang hilang selama lebih 24 jam sejak pagi semalam ditemui dalam keadaan selamat di hutan Kampung Batu 11, Serian di sini hari ini.
Mustapa Awang Mamat, 83, yang tinggal di Kampung Baru, Jeram Tekoh di sini sesat sewaktu pergi ke kawasan hutan kampung terbabit untuk mencari batang palas.
Katanya, sewaktu mencari batang palas, dia telah meninggalkan motosikal di luar kawasan hutan sebelum berjalan kaki sejauh satu kilometer ke dalam hutan sebelum tersesat.
“Saya cuba untuk mencari jalan keluar sehingga 7 petang semalam namun, gagal sebelum mengambil keputusan untuk bermalam dalam hutan.
“Pada pukul 1 tengah hari tadi, saya ternampak seorang lelaki sedang memancing di tepi sungai sebelum memanggilnya untuk menghantar saya pulang ke rumah,” katanya.

Kosmo! Online hari ini melaporkan, Mustapa dilaporkan tidak pulang ke rumahnya sejak semalam selepas keluar menoreh getah dengan menunggang sebuah motosikal.
Sementara itu, isterinya, Asiah Mat Min, 63, berkata, seorang penduduk kampung berkenaan telah menjumpai suaminya berada di tebing sungai.
“Kami bersyukur apabila dia ditemui dalam keadaan sihat walaupun lebih 24 jam tidak makan.
“Kami sangka dia pergi menoreh getah. Rupanya dia masuk ke hutan yang terletak kira-kira 14 kilometer dari rumah untuk mencari batang palas,” katanya ketika ditemui Kosmo! sebentar tadi.
Asiah berkata, ketika ditemui, suaminya dilihat berada dalam keletihan selain mengalami sedikit luka pada jari selepas terkena pokok buluh.
Katanya, suaminya masuk ke hutan itu selepas seorang penduduk berminat untuk membeli batang palas. – K! ONLINE.


PDRM umum pertukaran dan kenaikan pangkat 9 pegawainya
12 Ogos 2020, 3:56 pm
KUALA LUMPUR – Polis Diraja Malaysia (PDRM) mengumumkan kenaikan pangkat dan pertukaran sembilan pegawainya berkuat kuasa 14 September depan.
Ketua Komunikasi Korporat PDRM, Urus Setia Ketua Polis Negara, Datuk Asmawati Ahmad berkata, Ketua Cawangan Khas Johor, Senior Asisten Komisioner (SAC) Ahmad Ramdzan Daud mendahului senarai kenaikan apabila dilantik sebagai Ketua Penolong Pengarah Penyelidikan dan Keurusetiaan Cawangan Khas Bukit Aman dengan memangku pangkat Deputi Komisioner Polis.
Katanya, Penolong Pengarah E7 Cawangan Khas Bukit Aman, SAC Aida Abdul Hamid pula lantik sebagai Ketua Penolong Pengarah E7 Cawangan Khas Bukit Aman.
“Ketua Cawangan Khas Kelantan, Asisten Komisioner (ACP) Jalaludin Hamid pula ditukarkan  sebagai Ketua Cawangan Khas Johor dengan memangku pangkat SAC.
“Timbalan Ketua Staf Perisikan, Keselamatan Khas Pantai Timur Sabah (ESSCOM), Kementerian Dalam Negeri (KDN), ACP Mat Zaki Md. Zain pula bakal menjawat jawatan Ketua Staf Perisikan ESSCOM, KDN dengan pangkat SAC. Selain itu, Timbalan Ketua Jabatan Pencegahan Jenayah dan Keselamatan Komuniti (Operasi) Johor, ACP Kamal Faizul Mohd. Zain dilantik sebagai Penolong Pengarah Kolaborasi Bersepadu, Bahagian Kepolisan Komuniti, Jabatan Pencegahan Jenayah dan Keselamatan Komuniti Bukit Aman,” katanya dalam satu kenyataan hari ini.
Menurut Asmawati, turut terlibat dalam pertukaran kali ini, Timbalan Ketua Jabatan Pencegahan Jenayah dan Keselamatan Komuniti (Operasi) Pahang, ACP Nor Fazid Ahmad dilantik Bahagian Pentadbiran, Jabatan Pengurusan Bukit Aman.

“Pegawai Turus Operasi I, ESSCOM, KDN, Superintendan Wan Badrulhisham Wan Osman dilantik sebagai Timbalan Ketua Staf Perisikan ESSCOM, KDN dengan memangku pangkat ACP manakala Timbalan Ketua Polis Daerah Ipoh, Superintendan Mazuki Mat akan menyandang jawatan Ketua Polis Kerian,” ujarnya. – K! ONLINE


Kegembiraan bercuti di Pulau Pangkor, Cameron Highlands berakhir tragedi
Oleh NORLIDA AKMAR IDROS

12 Ogos 2020, 3:20 pm
Oleh AZAHAR HASHIM
KULIM – Tujuh sekeluarga yang maut dalam kemalangan ngeri di Kilometer 5 Jalan Keramat Pulai, Simpang Pulai di sini sempat bercuti di Pulau Pangkor, Perak sebelum ke Cameron Highlands pada Isnin lalu.
Mereka dikatakan pergi ke Pulau Pangkor pada Ahad lalu bersama sebuah lagi keluarga, bagaimanapun keluarga terbabit  terus pulang ke Padang Serai, Kulim dekat sini.
Semua mangsa bermalam di Cameron Highlands sebelum terlibat kemalangan ketika dalam perjalanan pulang ke rumah mereka di Kampung Badlishah dan Kampung Indah di sini.
Dalam kemalangan kira-kira pada pukul 5.30 petang itu, kenderaan pelbagai guna jenis Perodua Alza dinaiki 10 sekeluarga itu dipercayai terbabas sebelum masuk ke laluan bertentangan dan bertembung dengan sebuah treler.
Seramai tujuh mangsa yang maut ialah pemandu, Mohd. Zairul Mat Isa, 34; ibunya, Fatimah Mat Isa, 68; isteri Mohd. Zairul, Noratiqah Abd. Hamid, 30 dan anak mereka, Nur Qaseh Damia, 4.

Tiga yang lain ialah sepupu Mohd. Zairul iaitu Hasliza Mahmud, 40; suaminya, Zulkifli Shuib, 49; dan anak mereka, Mohd. Alif Firdaus, 3.
Mangsa yang cedera pula ialah anak Mohd. Zairul iaitu Muhammad Haziq Zikri, 9, dan dua anak Hasliza iaitu Firash Mikael Azrie Shah, 11, serta seorang lagi yang dikenali dengan nama Apit.
Anak saudara kepada Mohd. Zairul, Arfah Baharuddin, 34, berkata, dia mendapat tahu tentang percutian keluarga bapa saudaranya itu daripada datuknya, Zakaria Osman, 57.
“Keluarga seorang sepupu saya dari Padang Serai yang menaiki kereta Perodua Bezza berkonvoi dengan kereta dinaiki Mohd. Zairul ke Cameron Highlands pada Ahad lalu.
“Dua keluarga itu dikatakan menyewa kereta untuk ke Pulau Pangkor,” ujarnya.

Gambar kenangan Zulkifli dan isteri, Hasliza, suaminya bersama anak mereka dikenali dengan nama Apit, (kiri);  Firash Mikael Azrie Shah, (kanan) dan Mohd. Alif.

Katanya, dia diberitahu keluarga Mohd. Zairul kemudian menyambung percutian ke Cameron Highlands manakala keluarga sepupunya terus pulang ke Padang Serai.
“Saya terkejut apabila menerima berita kemalangan ini daripada seorang saudara kira-kira pukul 12 tengah malam tadi selepas melihat gambar kejadian di Facebook,” jelasnya.
Tambahnya, kemalangan yang meragut tujuh nyawa termasuk nenek saudara, bapa saudara serta isteri dan seorang anak mereka itu sukar diterima.
“Anak sulung mereka yang berusia sembilan tahun kini yatim piatu,” katanya.
Sementara itu, adik ipar kepada Allahyarham Fatimah, Teh Hamid, 77, berkata, kali terakhir dia bertemu Fatimah dan keluarga Mohd. Zairul mengunjunginya pada Hari Raya Aidiladha lalu.
Katanya, hubungan adik ipar dan arwah Mohd. Zairul sangat rapat dan pasti melawatnya jika dia jatuh sakit.
“Saya masih ingat dengan kata-kata terakhir arwah Fatimah yang mengingatkan saya tentang usia yang lanjut dan siapa antara kami akan pergi dulu,” katanya.
Tambahnya, dia reda dengan ketentuan itu dan berdoa agar semua mangsa yang meninggal dunia ditempatkan dalam kalangan orang yang beriman.
Jenazah akan dikebumikan di Tanah Perkuburan Islam Kampung Indah, Serdang. – K! ONLINE


Pemilik bengkel, dua pekerja maut kenderaan bertembung treler
Oleh KOSMO!

12 Ogos 2020, 3:41 pm
Oleh BAHRUDDIN HATTA
KUALA KRAI – Tiga lelaki termasuk seorang warga Thailand maut selepas kenderaan pacuan empat roda jenis Mitsubishi Triton yang dinaiki mereka bertembung dengan sebuah treler di Kilometer 76.5, Jalan Kota Bahru-Gua Musang dekat Kampung Pahi di sini pagi tadi.
Dalam nahas pada pukul 5 pagi itu, pemilik sebuah bengkel, Zainuri Idham Mohamad Zulkifli,22, yang merupakan pemandu kenderaan bersama dua pekerjanya, Mohammad Zulffairy Nasir,19, dan warga Thailand, Syed Muhammad Khairi Syed Ismail,19, maut di lokasi kejadian akibat kecederaan parah di bahagian kepala.
Ketua Polis Daerah Kuala Krai, Superintendan Suzaimi Mohammad berkata, pihak polis menerima maklumat mengenai kejadian tersebut kira-kira pukul 5 pagi tadi.
Katanya, siasatan awal mendapati, kenderaan Mitsubishi Triton yang dinaiki ketiga-tiga mangsa sedang dalam perjalanan dari Kota Bharu menuju ke Gua Musang.
“Sewaktu tiba di lokasi kejadian, kenderaan yang dinaiki mangsa secara tiba-tiba hilang kawalan sebelum masuk ke laluan bertentangan.

“Insiden itu menyebabkan kenderaan pacuan empat roda berkenaan bertembung dengan sebuah treler yang datang dari arah bertentangan,” katanya ketika dihubungi Kosmo! sebentar tadi.
Menurut Suzaimi, pada masa sama, sebahagian enjin Mitsubishi Triton tercampak ke luar sehingga menghempap bahagian hadapan sebuah kenderaan utiliti sukan (SUV) jenis Proton X70 yang berada di laluan sama dengan kenderaan mangsa.
Jelasnya, keadaan itu mengakibatkan SUV jenis Proton X70 yang dipandu oleh seorang guru dan anaknya terbakar di lokasi kejadian.
“Bagaimanapun, pemandu SUV berusia 54 tahun dan anaknya berusia 34 tahun yang berasal dari Kampung Serdang Melor,Kota Bharu itu sempat menyelamatkan diri dan tidak mengalami sebarang kecederaan.
“Selain itu, pemandu treler berusia 50 tahun itu juga tidak mengalami sebarang kecederaan namun, kenderaan berat yang dipandunya mengalami kerosakan di bahagian sisi kanan hadapan,” katanya.
Menurut Suzaimi, mayat ketiga-tiga mangsa dihantar ke Hospital Sultan Ismail Petra di sini untuk dibedah siasat.
Tambahnya, pihak polis juga sedang mengesan saksi bebas untuk membantu siasatan kemalangan tersebut.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Bahagian Perlindungan JPM bakal dijenamakan semula
Oleh KOSMO!

12 Ogos 2020, 2:59 pm
Oleh MOHAMAD NAUFAL MOHAMAD IDRIS
SHAH ALAM – Bahagian Perlindungan Jabatan Perdana Menteri (JPM) dicadangkan supaya dijenamakan semula kepada Agensi Perlindungan Saksi Malaysia (APSM).
Timbalan Menteri JPM dalam bidang Parlimen dan Undang-Undang, Datuk Shabudin Yahaya berkata, penjenamaan semula bahagian tersebut selaras dengan kepentingan bahagian tersebut dengan agensi-agensi kerajaan yang sedia ada.
“Peranan yang dimainkan Bahagian Pelindungan mewajarkan supaya agensi ini dijenamakan semula agar setanding dengan agensi-agensi bidang keselamatan dan pertahanan negara yang lain.
“Justeru, saya berhasrat agar Bahagian Perlindungan dapat dijenamakan sebagai Agensi Perlindungan Saksi Malaysia pada masa akan datang,” katanya ketika berucap pada Majlis Outreach Program Perlindungan Saksi di Hotel Grand Blue Wave di sini hari ini.
Sementara itu, Ketua Pengarah Bahagian Perlindungan JPM, Datuk Mohamed Norazman Mohamed Ariffin berkata, pihaknya sudah menghantar kertas cadangan penjenamaan semula bahagian itu kepada Timbalan Ketua Setiausaha Kanan JPM, Datuk Mohd. Sallehhuddin Hassan.

Menurutnya, pihaknya difahamkan kertas cadangan penjenamaan semula itu telah diserahkan kepada Ketua Setiausaha Negara, Datuk Seri Mohd. Zuki Ali untuk dipertimbangkan.
“Saya berharap lebih ramai penjawat awam dapat diserapkan ke dalam Bahagian Perlindungan bagi memantapkan urus kerja yang diselia bahagian itu.
“Kami memerlukan pegawai psikologi untuk membantu saksi menghadapi tekanan (ketika dalam perlindungan badan itu), pegawai yang membolehkan kami berurusan dengan agensi luar negara dengan lebih baik dan pegawai korporat,” katanya. -K! ONLINE


Surat pembubaran DUN Sabah didakwa ‘pai ‘ulung’
Oleh KOSMO!

12 Ogos 2020, 2:32 pm
Oleh Ivan Amirul
KOTA KINABALU – Datuk Yong Teck Lee mendakwa wujud kesilapan membabitkan surat berkaitan permohonan pembubaran Dewan Undangan Negeri (DUN) Sabah ditandatangani Ketua Menteri, Datuk Seri Mohd Shafie Apdal.
Lee yang juga bekas Ketua Menteri menyatakan surat berkenaan menjadi tular di laman sosial Twitter selepas pertama kali pertama kali dimuatnaik dalam tweet seorang Timbalan Ketua Menteri.
Beliau berkata, surat tular bertarikh 29 Julai itu yang sudah ditandatangani oleh Ketua Menteri kepada Yang di-Petua Negeri Sabah, Tun Juhar Mahiruddin telah menimbulkan kerisauan bahawa Presiden Parti Warisan Sabah (Warisan) berkenaan sudah melakukan kesalahan besar.
“Surat itu didakwa bagi menasihati Tuan Yang Terutama (TYT) untuk membubarkan DUN tetapi sebaliknya surat terbabit menasihati beliau bagi menyetujui pembubaran dewan seperti yang terkandung dalam Pasal 10 (1) (2) (b) Perlembagaan Sabah.
“Yang pastinya, tidak ada Artikel 10 (1) (2) (b) yang dimaksudkan dengan perlembagaan. Hal ini bermakna surat itu adalah satu kesalahan.

“Adapun Pasal 10 (2) (b), undang-undang ini memberikan kebijaksanaan kepada TYT bagi tidak membubarkan Dewan.
“Ini bermaksud surat Ketua Menteri adalah ‘pai ‘ulung’,” katanya menerusi kenyataan akhbar hari ini.
Mengulas lanjut mengenai perkara itu, Presiden Parti Maju Sabah (SAPP) itu berkata, surat itu disampaikan kepada TYT untuk membubarkan DUN namun undang-undang yang dinyatakan dalam surat terbabit adalah untuk tidak membubarkan dewan dan situasi terbabit adalah contoh pai ‘ulung.
“Apakah surat tersebut dibuat oleh mantan Menteri Undang-undang Datuk Liew Vui Keong?.
“Pertanyaan ini timbul kerana Datuk Liew Vui Keong merupakan seorang peguam Warisan yang terus mempertahankan tindakan pembubaran DUN,” katanya. – K! ONLINE.


Penguji cerucuk rasuah RM25,000 direman enam hari
Oleh KOSMO!

12 Ogos 2020, 2:21 pm
Oleh ISKANDAR SHAH MOHAMED
SHAH ALAM – Seorang penguji cerucuk berlesen direman selama enam hari bagi membantu siasatan kes rasuah berkaitan kelulusan ujian sebuah projek di Kuala Langat, dua tahun lalu.
Perintah reman ke atas lelaki berusia 35 tahun itu dikeluarkan oleh Majistret Fatina Amyra Abdul Jalil di Mahkamah Majistret di sini, hari ini.
Terdahulu, suspek yang memakai baju lokap Suruhanjaya Pencegahan Rasuah Malaysia (SPRM) berwarna jingga tiba di mahkamah sambil diiringi pegawai pada pukul 10 pagi.
Sumber SPRM berkata, siasatan awal mendapati suspek meminta dan menerima rasuah bernilai RM25,000 daripada sebuah syarikat.
“Rasuah itu sebagai balasan dan dorongan meluluskan ujian cerucuk bagi projek di Kuala Langat pada dua tahun lalu.

“Suspek ditahan selepas hadir di pejabat SPRM Selangor kira-kira pukul 1 tengah hari semalam,” katanya.
Sementara itu, Pengarah SPRM negeri, Datuk Alias Salim ketika dihubungi memaklumkan kes disiasat mengikut Seksyen 16(a)(A) Akta SPRM 2009. – K! ONLINE.


Warga emas dikhuatiri hilang selepas keluar menoreh
Oleh KOSMO!

12 Ogos 2020, 1:05 pm
Oleh AIMUNI TUAN LAH
GUA MUSANG – Seorang warga emas dilaporkan tidak pulang ke rumahnya di Kampung Jeram Tekoh di sini sejak semalam selepas keluar menoreh getah dengan menunggang sebuah motosikal.
Mustapa Awang Mamat, 83, dipercayai hilang selepas dipercayai keluar sendirian.
Isterinya, Asiah Mat Min, 63, berkata, suaminya keluar rumah pada pukul 9 pagi semalam dan tidak pulang sehingga hari ini.
Katanya, suaminya keluar rumah setiap hari untuk menoreh dan akan pulang menjelang waktu tengah hari pada hari sama.
“Saya berasa tidak sedap hati apabila pada pukul 4 petang semalam dia masih belum pulang ke rumah.

“Kami sekeluarga bimbangkan keselamatannya kerana dia hanya keluar sehelai sepinggang bersama motosikal jenis Modenas lamanya,” katanya ketika ditemui pemberita di rumahnya di sini hari ini.
Asiah berkata, dia juga telah membuat satu laporan polis berhubung kehilangan suaminya pada pukul 8 malam tadi.
Katanya, sebelum ini suaminya pernah hilang namun, ditemui beberapa hari kemudian.
“Selain menoreh getak, suami juga rajin pergi ke kawasan hutan untuk mencari batang palas.
“Saya selalu melarang dia keluar menoreh getah seorang diri tetapi tidak dihiraukan. Dia merupakan seorang yang tidak boleh duduk diam dan rajin bekerja,” katanya.
Sementara itu, Ketua Polis Daerah Gua Musang, Superintendan Mohd. Taufik Maidin, ketika dihubungi mengesahkan menerima laporan berhubungan kejadian itu.
Katanya, operasi mencari warga emas itu sudah digerakkan dengan melibatkan anggota polis, Jabatan Bomba dan Penyelamat Malaysia, Angkatan Pertahanan Awam Malaysia dan orang kampung bermula pukul 8 pagi tadi. – K! ONLINE.


Padah jual durian tanpa lesen
Oleh MOHD YUNUS YAKKUB

12 Ogos 2020, 1:40 pm
KUALA SELANGOR – Tindakan seorang peniaga durian berniaga tanpa lesen dan permit sah mengundang padah selepas hampir 200 kilogram buah tersebut dirampas dalam operasi di sekitar Saujana Utama di sini, baru-baru ini.
Dalam serbuan menerusi Operasi Premis dan Penjaja Warga Asing pada 6 Ogos itu turut mendapati lelaki itu mengaji dua pekerja asing warga Indonesia yang kesemuanya berusia 30an.
Yang Dipertua Daerah Kuala Selangor (MDKS), Rahilah Rahmat berkata, Dasar Aktiviti Penjaja dan Peniaga Kecil Selangor menetapkan tidak membenarkan mengambil pembantu atau pekerja warga asing di bawah lesen penjaja.
Katanya, tapak niaga durian tersebut juga didapati merupakan kawasan berisiko kemalangan di kawasan tersebut.
Difahamkan peniaga durian tersebut telah berniaga sejak dua minggu lalu.
“Selain itu, hasil operasi itu juga mengesan dua buah premis cuci kereta, sebuah kedai alat ganti tayar dan sebuah kedai gunting rambut yang menjalankan perniagaan tanpa lesen dan dijalankan oleh warga asing.

“Sehubungan itu, kita telah menyita barangan termasuk vakum, pemampat udara, penyembur buih, tayar, rim tayar dan peralatan menggunting rambut,” katanya dalam kenyataan di sini hari ini.
Beliau turut menambah, kesemua premis itu juga diarah tutup serta-merta mengikut Undang-Undang Kecil Pelesenan Tred, Perniagaan dan Perindustrian (MDKS) 2007 dan Undang-Undang Kecil Pusat Kecantikan dan Penjagaan Kesihatan (MDKS) 2013.
Mengulas lanjut, Rahilah berkata, pihaknya turut mengeluarkan sembilan kompaun atas pelbagai kesalahan seperti menjalankan perniagaan dan mempamerkan iklan tanpa lesen serta
melakukan halangan seperti papan tanda di kawasan tidak dibenarkan MDKS. -K!ONLINE


Identiti nahas 7 sekeluarga maut di Simpang Pulai dikenal pasti
Oleh MUHAMAD TARMIZE MOHD NOR

12 Ogos 2020, 12:05 pm
IPOH – Kesemua identiti mangsa nahas yang mengorbankan tujuh sekeluarga di Kilometer 5, Jalan Keramat Pulai, Simpang Pulai di sini petang semalam telah dikenal pasti pihak polis.
Ketua Polis Daerah Ipoh, Asisten Komisioner A. Asmadi Abdul Aziz berkata, mangsa maut merupakan pemandu kenderaan pelbagai guna (MPV), Mohd. Zairul Mat Isa, 34; ibunya, Fatimah Mat Isa, 68, isteri Mohd. Zairul, Noratiqah Abd. Hamid, 30 dan anak mereka, Nur Qaseh Damia, 4.
“Tiga yang lain merupakan sepupu Mohd. Zairul iaitu Hasliza Mahmud, 40; suaminya, Zulkifli Shuib, 49; dan anak mereka, Mohd. Alif Firdaus, 3.
“Tiga yang turut mengalami cedera akibat kemalangan tersebut pula merupakan anak Mohd. Zairul iaitu Muhammad Haziq Zikri, 9, dan dua anak Hasliza iaitu Firash Mikael Azrie Shah, 11 dan seorang lagi hanya dikenali dengan Apit,” katanya.
Dalam kejadian kira-kira pada pukul 5.30 petang itu, MPV dinaiki 10 sekeluarga itu sedang dalam perjalanan pulang ke rumah mereka di Serdang, Kedah selepas bercuti di Cameron Highlands dan Pulau Pangkor.
Menurut A. Asmadi, siasatan awal mendapati, kenderaan tersebut dipercayai terbabas sebelum masuk ke laluan bertentangan dan bertembung dengan sebuah treler yang sedang dalam perjalanan ke Cameron Highlands.

“Akibat pertembungan tersebut, MPV berkenaan terbalik menyebabkan beberapa mangsa tersepit sebelum dikeluarkan pihak bomba.
“Kesemua mangsa maut dibawa ke HRPB untuk proses bedah siasat manakala mangsa yang cedera turut dirawat di hospital,” katanya.
Katanya, pemandu treler berusia 32 tahun bagaimanapun tidak mengalami sebarang kecederaan.
Kes disiasat mengikut Seksyen 41(1) Akta Pengangkutan Jalan 1987.
Semua jenazah akan dibawa pulang dan dikebumikan di Kampung Badlishah, Serdang, Kedah. – K! ONLINE.


Ditahan selepas ambil bekalan dadah
Oleh KOSMO!

12 Ogos 2020, 2:07 pm
Oleh MOHAMAD NAUFAL MOHAMAD IDRIS
KLANG – Seorang pengedar dadah ditangkap ketika dipercayai baharu sahaja mengambil 40 peket dadah jenis heroin dalam kejadian di sekitar Pandamaran di sini kelmarin.
Lelaki berusia 49 tahun ditahan ketika menunggang motosikal jenis Honda Dash kira-kira pukul 10.30 pagi.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan mendapati lelaki tersebut mengaku mendapatkan bekalan dadah tersebut daripada seorang lelaki dikenali Kriss di kawasan sama.
Katanya, hasil pemeriksaan terhadap suspek menemui 40 peket disyaki heroin seberat 64.8 gram bernilai RM2,000.
“Selain itu, kita turut menahan seorang lelaki berusia 43 tahun di Kampung Jawa, semalam dan merampas satu peket dadah jenis heroin seberat 1.5 gram.

“Kedua-dua suspek kini ditahan mengikut Seksyen 39B dan Seksyen 12 (2) Akta Dadah Berbahaya 1952,” katanya ketika dihubungi di sini hari ini. -K! ONLINE.


KKMM cadang tambah 1 juta MYTV
Oleh AHMAD SHAHERMAN SHAMSURI

12 Ogos 2020, 1:15 pm
KUALA LUMPUR – Kementerian Komunikasi dan Multimedia bercadang untuk menambah satu juta dekoder MYTV bagi membolehkan lebih ramai penonton menikmati siaran televisyen percuma MyFreeview.
Timbalan Menteri Komunikasi dan Multimedia, Datuk Zahidi Zainul Abidin berkata, cadangan tersebut adalah susulan permintaan tinggi penduduk di kawasan luar bandar terhadap perkhidmatan percuma itu.
“Ketika ini permintaan terhadap siaran percuma MyFreeview cukup tinggi dan kerajaan telah memohon tambahan sebanyak satu juta dekoder bagi memberi perkhidmatan percuma kepada rakyat terutama di luar bandar.
“Walaupun di sesetengah tempat, untuk mendapat siaran MyFreeview ini tidak ada perkhidmatan jalur lebar kerana capaiannya agak kurang atau kekuatannya tidak sampai, ia akan ada gangguan.
“Bagaimanapun, kementerian sedaya upaya memastikan perkhidmatan jalur lebih di semua kawasan berkualiti supaya siaran televisyen digital tidak terganggu. Kita harap selepas kita mungkin ia dapat perkhidmatan yang lebih baik,” katanya pada sesi soal jawab di Dewan Rakyat di sini hari ini.
Beliau berkata demikian menjawab soalan Dr Nik Muhammad Zawawi Salleh (PAS- Pasir Puteh) yang meminta kerajaan menyatakan status perkembangan pelaksanaan bagi meningkatkan capaian jalur lebar supaya siaran televisyen digital tidak mengalami gangguan. – K! ONLINE.


Asri Janggut pernah ditawar tapak sementara
12 Ogos 2020, 1:11 pm
SUNGAI BULOH- Timbalan Datuk Bandar Shah Alam, Mohd Rashidi Ruslan berkata, pihak Majlis Bandaraya Shah Alam (MBSA) pernah menawarkan tapak penjaja kepada pengusaha Hot Burger Malaysia, Mohd. Asri Hamid, namun ditolak oleh lelaki tersebut.
“MBSA menawarkan tapak gerai sementara di Jalan 1A/3 namun beliau menolak pelawaan yang diberikan dan meneruskan perniagaan di bahu jalan yang menimbulkan isu keselamatan dan lalu lintas sehingga tindakan diambil,” katanya pada sidang akhbar semasa operasi bersepadu MBSA di Bandar Baru Sungai Buloh di sini pagi tadi.
Bagaimanapun, Mohd. Rashidi memaklumkan tidak tahu alasan yang diberikan oleh Mohd. Asri.
“Kamu kena tanya dia kenapa (tolak tawaran)” jawabnya ringkas.
Mohd. Asri atau lebih dikenali sebagai Asri Janggut mendapat perhatian negara susulan video tular mengenai kegiatan judi haram di premis-premis perniagaan di Bandar Baru Sungai Buloh yang tidak dikenakan tindakan. -K! ONLINE.


Ramai masih lepaskan lembu berkeliaran
Oleh MOHD YUNUS YAKKUB

12 Ogos 2020, 1:08 pm
KUALA SELANGOR – Sebanyak enam kompaun dikeluarkan dengan empat ekor lembu ditangkap sepanjang tahun ini selepas didapati pemiliknya melepaskan haiwan tersebut tanpa jagaan.
Yang Dipertua Daerah Kuala Selangor (MDKS), Rahilah Rahmat berkata, kompaun RM1,000 dikenakan selepas pemantauan yang dijalankan oleh Jabatan Kesihatan dan Persekitaran MDKS mendapati masalah tersebut masih berlaku walaupun sering diberikan peringatan.
Katanya, tindakan tersebut mengakibatkan haiwan ternakan mereka memasuki laluan awam dan kawasan perumahan.
“Lokasi yang dikenalpasti sering terjadi pemasalahan tersebut adalah di Bestari Jaya, Jeram dan Saujana Utama.
“MDKS dalam perbincangan bersama Pejabat Perkhidmatan Veterinar Daerah Kuala Selangor untuk proses tindakan yang lebih tegas kepada penternak yang masih ingkar,” katanya.
Beliau, memberitahu papan tanda amaran menjaga lembu dan kerbau turut telah dipasang di 10 kawasan untuk memberi peringatan kepada penternak.

Tambah Rahilah, semua lembu yang ditangkap atau disimpan di tempat kurungan khas hanya boleh dituntut pemiliknya selepas membayar kesemua kos sitaan dan jagaan mengikut Seksyen 4(4) Enakmen Mengawal Lembu-Kerbau 1971.
“Penternak juga boleh dikenakan tindakan di bawah Seksyen 5 (1) Enakmen Mengawal Lembu-Kerbau 1971 kerana membiarkan lembu berkeliaran tanpa kawalan yang boleh dihukum penjara sehingga setahun dan denda maksimum
RM 1,000,” katanya. -K! ONLINE.


Ketua Balai, dua anggota direman bantu kes suapan PKP
Oleh KOSMO!

12 Ogos 2020, 2:28 pm
Oleh DIYANATUL ATIQAH ZAKARYA
MELAKA – Seorang Ketua Balai Polis berusia 57 tahun dan dua anggota direman empat bagi membantu siasatan kes menerima suapan sebanyak RM6, 000 bagi mengelak tindakan ingkar arahan Perintah Kawalan Pergerakan (PKP).
Perintah reman bermula hari ini sehingga 15 Ogos itu dikeluarkan Majistret Mahkamah Ayer Keroh, Lim Kim Kiat bagi membantu siasatan mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009.
Menurut sumber, Ketua Balai berpangkat Sub-Inspektor itu bersama dua lagi anggota berpangkat konstabel masing-masing berusia 27 dan 26 tahun ditahan kira-kira pukul 6 petang semalam.
Ketiga-tiga mereka ditahan dalam serbuan di sebuah balai polis di dalam daerah Melaka Tengah selepas dipercayai menerima suapan sebanyak RM6, 000 kira-kira pukul 5 petang hari sama.
Suapan itu dilakukan bagi tujuan mengelakkan tindakan menyaman pemilik kerana melanggar arahan PKP.

Hasil pemeriksaan di lokasi turut menemukan wang sebanyak RM6,000 berkenaan yang disimpan di dalam pejabat suspek.
Difahamkan, suspek juga meminta pemilik perniagaan tersebut membayar wang perlindungan sebanyak RM1,000 setiap bulan agar perniagaannya tidak diganggu dan diambil tindakan.
Pengarah SPRM Melaka, Awang Kok Ahmad Taufik Putra Awang Ismail mengesahkan tangkapan tersebut namun enggan mengulas lanjut. – K! ONLINE.


JPJ sasar RM1.3 juta kutipan siri nombor DDU
Oleh KOSMO!

12 Ogos 2020, 12:15 pm
Oleh ROSLIZA MOHAMED
KOTA BHARU – Jabatan Pengangkutan Jalan (JPJ) Kelantan menyasarkan kutipan lebih RM1.3 juta hasil bidaan bagi siri nombor pendaftaran DDU 1, DDU 8, DDU 17 dan DDU 74 dalam tempoh lima hari.
Pengarahnya, Hanif Yusabra Yusuf berkata, bidaan itu terbuka kepada semua warganegara dan penduduk tetap negara ini yang berusia 18 tahun ke atas termasuk perniagaan dan syarikat yang berdaftar.
Katanya, tarikh bidaan itu bermula pada 13 hingga 17 Ogos ini dan manakala 18 Ogos untuk pengumuman bidaan itu.
“Tiada had untuk membida namun, setiap kategori pembida mempunyai had kelayakan untuk menjadi pemenang.
“Bagi pembida individu, had kelayakan menjadi pemenang adalah sebanyak tiga nombor kenderaan bagi setiap siri manakala bagi syarikat atau perniagaaan lima nombor kenderaan bagi setiap siri,” katanya.

Beliau berkata demikian pada sidang akhbar di Ibu Pejabat JPJ, Panji di sini hari ini.
Mengulas lanjut, menurut Hanif Yusabra, harga bidaan bagi kategori siri nombor pendaftaran bernilai utama, nombor menarik, nombor popular dan biasa dikenakan kadar minimum sebanyak lima peratus daripada harga bidaaan.
Jelasnya, bagi siri nombor pendaftaran utama harga minimum ditetapkan sebanyak RM20,000, nombor menarik (RM3,000), nombor popular ( RM800) dan nombor biasa (RM300).
“Sejak sistem bidaan JPJeBid diperkenalkan pada April 2019, siri nombor pendaftaran DDP hingga DDT mendapat kutipan tertinggi bagi negeri Kelantan iaitu sebanyak RM6 juta.
“DDD merupakan nombor siri yang paling tinggi iaitu bernilai RM7.3 juta dan siri DDS 1 mencatatkan bidaan tertinggi iaitu sebanyak RM225,000,” katanya.
Tambahnya, bidaan siri nombor pendaftaran kenderaan boleh dikemukakan melalui laman web jpjebid.jpj.gov.my atau aplikasi telefon pintar, JPJeBid. – K! ONLINE.